Ralkap In Myanmar Uk Ngaingai An Tum Sal Maw!!; NDSC Cangvai Dingin Party 13 In Ngen - Chinland Today Media\nRalkap In Myanmar Uk Ngaingai An Tum Sal Maw!!; NDSC Cangvai Dingin Party 13 In Ngen\nNovember 29, 2016 1:04 pm·0 comments\nMyanmar rampi ih laknak rak co dahtu le dokalhtu party tumbik a simi USDP hohanak in, Myanmar ramsung party 13 pawl cun rampi kilhimnak sangbik khawnsil (National Defence and Security Council) in rampi buainak thuhla hi relnak nei dingin acozah an tur.\nParty 13 pawl ih an dilngennak ah Myanmar ram ih thilthleng mi tiih an hmuh mi, Yangon ih ttihnung thilpuak thu, rampum huap ih sualnak a karh mi, sumtuahnak lam ih harsatnak nuam tete ih a kaiso mi le remdaihnak hrang ih hmalaknak nuam tete ih a ziam rero mi pawl cu funkhawm in Myanmar rampiin ‘zatlang buainak’ (general crisis) a tuar rero tiin an ti.\nZawi pawlkom bik sawh hlei cemi um cuanglo in an duhmi le cozah hnen ih an tur duh mi ca an ngan. ‘Tui dinhmun ih acozah in harsatnak ihsi in hruaisuahnak lam hnakin in a thuuk sinah in hnuuk lut sawn’ tiin an ti.\nZatlang buainak na me lo pawl tidaihnak ding hrangah le ramsung, ramleng mihel pawl lak ihsin kan sahim theinak ding hrangah Rampi Humhimnak le Dungkhmannak Council (National Defense and Security Council – NDSC) thurel kan tul a si tiin fiang zetin an tarlang.\nNDSC ah rampi president, vice president pahnih, Parliament ih Speaker pahnih, Tatmadaw commander-in-chief le deputy, Defense minister, ramri kilhimnak lam minister, home affairs le foreign affairs pawl umkhawmnak a si.\nParty 13 ih dilnak ngantu pawl lakah rampi ih lalnak a cotu NLD party an tel ve lo. Hi tiih party 13 ih an dilnak hi NLD party lam ihsi cun kan rampi dinhmun hi ralring zet ih cinfel ding ci a siih curuangah NDSC meeting neih a tul hrih lo tiin tuanvo neitu in an rak sim. Asinan lehlam pawl cun tuicaan ih kan neih lo ahcun mipi buainak a sosang sinsin dingih khamtheih lo le duhlo bikmi thil tiang a cang thei tiin an ti.\nMyanmar rampi ih daan hrampi kum 2008 ih an tuah mi ahcun NDSC ih tuanvo cu Rampiih Lotheihlo Thukhirhnak (Provisions on State of Emergency) ih cangvaitu ding a si tiin a um. Daan hrampi bung 417 nak ah rampiih buainak namenlo, hotu lu pawl ih hremdaih theihlo cin le ramthen pawl ih burbunawknak tiang a tisiatsuah thei ding dinhmun a thlen tik can ih cangvaitu ding an sinak thu a um.\nHi vek dinhmun a thlen ngaingai ahcun ralkap commander-in-chief, Senior General Min Aung Hlaing kut ah rampi ih rorelnak sangbik pawl a um thluh sal ding.#\n– Myanmar Time ih ngan mi a tawinak zawng ih letmi a si.


A si thei lomi - Chinland Today Media\nNovember 24, 2008 11:07 am·0 comments\nA Si Thei lomi Itokawa\nPathian hrang ahcun ziang hmuahhmuah a cang thei.\n– Matthai 19:26\n– Hosea 1-3\n– Thufim 20:1-10\nKum 2005 ah Japan in milai tel lomi rocket, ‘Hayabusa‘ an thlah ih ‘A si theilo’ timi Ni heeltu arsi a tlawng. Ni heeltu arsi Otokawa cu khurkua thukpi le vunnel a si. Arsi thar an hmuhmi lakah Scientist pawl cun Otokawa cu a danglam deuh in an thei. Atu cu arsi dang theih ttul zetmi kan nei.\nKum 2000 reizo ahkhan mino Daan thiam pakhat in Jesuh hnenah a si thei lomi thu a sut; “Kumkhua nunnak co dingah ziang thil ttha so ka tuah ding?” tiah a sut (Matt. 19:16). An biak awk rero hnu ah tlangval pa cu riahsia in a kir (c. 22). Jesuh thawn pehtlaih ding hnakin thupit termi a nei, thilri pek ttheh ding a ttul ti a thei.\nHih mifel pa in Daancabu ih an nganmi cu a thlun theh nain a tling lo. “Cutin asile zo so rundamnak a ngah thei ding?” tiah a dungthluntu pawl in mangbang in an sut (c. 25). Jesuh in “Minung hrang ahcun a si thei lomi a si. Sikhalsehla Pathian hrang ahcun ziang hmuahhmuah a cang thei” a ti (c. 26).\nZiang hman lo ihsin lei le van a seemsuahtu Pathian cun a cang thei lomi khal cang ko a tuah thei. Hih leitlun kan nunnak in, in peek theimi kan tlansan ih Amah kan thlun tikah a cang thei lomi thil a tuah, kumkhua nunnak in peek.\nVan ah arsi a ret cu mangbangza a si,\nLeilung pi tlolak kawhawm(space) ih a ret cu mangbangza;\nAsinan ka thlarau i ruun ih i thianhlimter tikah,\nIn duhdawtnak le zaangfahnak cu mangbangza taktak a si.\nKan tlaamtlin lonak in Pathian ih huham in thei hsuakter.


CNF/CNA le CDF Tawlrelnak In Tlawnginn Ah Chin Thantar An Zar – Meifar\nMindat le Thantlang peng sung hmun ṭhenkhat ah CNF/CNA le CDF pawl tawlrelnak in tlawnginn ah Chin thantar an zar ih nauhak pawl tlawng an kai. 2008 ralhrang daanhrampi ah tlawnginn ah Myanmar thantar zar ding timi cu an tar lo ih Vapual zuk a cuang mi Chin thantar sawn an zar.\nKhuami upa pakhat in, “Kannih tlang cu CNF/CNA uknak hnuai ah meeting kan tuah ih nauhak tlawnginn pawl kan ong. Cazirhtu khalah CDF ralkap tampi an tel” a ti. Rakhine ramsung khalah Arakan Army leiram sungih nauhak tlawnginn cu an ongsal ih Rakhine thantar an zar.\nTlawngta nauhak pawlin hla an sak tikah Rakhine miphun hlapi an sak. Rakhine ralkap upa in, “Tlawng pawl kan ongsal ih nauhak pawl tlawng an kai hi ralhrang pawl kan tanpi tinak a si lo. Rakhine miphun hrangah a si, tlawnginn ah Rakhine thantar kan tar ih Rakhine hlapi kan sak. Myanmar hlapi “တရားမျှတ၊ လွတ်လပ်ခြင်းနဲ့မသွေ” timi kan sak nawn lo” a ti.\nRamkhel hminthang pakhat in, “Ralhrang pawl kan do rero laiah hitin tlawnginn ah mai thantar le hla an sak cu a ṭha tuk. Democracy rim a nam rero zo, Democracy nitleu mawi pakhat a si” a ti.


London Olympic ih Danglamnak Pawl - Chinland Today Media\nLondon Olympic ih Danglamnak Pawl\nJuly 27, 2012 1:06 pm·1 comment\nOlympic Lehpan zuamnak ropi, tuikum London ih a tlen ding ihsin buainak ziangmaw tizat a um. London in Olympic lehpanzuamnak hi veithum a ngahnak a si. Tuikum Olympic ah ziangvek in thil a thleng ding ticu theihcia a silo. Rampi kilhimnak lam khalah nasa sinin hmalaknak an nei ih lehnak innpi le tualrawn pawl khal danglam zet le umze nei thluhin ceimawi an si. Kum thum a rak cozo vekin, hi kumthum sung pawl ih langsar zualbik pawl khaikhinnak kan nei pei. A zapi te ih tarlang dingcun cipciar kan theih thluh lo dingnan a cangthei tawk bikih tarlang kan zuam pei;\nThuanthu Hminsin Pawl:\nTuikum an meifar hmanmi hi kum dang ih an rak hmanmi hnakin danglam zet ih an tuah. An meifar hmanmi ih hminsinnak numbat ah pariat (8) an hmang. Hi meifar hin a hlummi kua fate 8000 a neiih cumi cu meifar cawng sawng ih kengtu pawl khih hmuhnak a si. Peng 8000 tluk hi meifar hin leitlun hmuntin ah a feh ding ti khal an zum. A rihlam 800g, a saulam 80 cm khal a si.\nHi kum hi a ngaingai te cun Rome ih thleng ding a si. Asinan Vesuvious Tlang a puak ruangah Italy rampi hi hnuk dawk dingin an fial. Irish ah thleng dingin Irish mi pawl cun an dil nan an hlawhtling lo.\nCutiih Irish ramih thlen ding a ngah loruangah lehzuam onnak ah US in Irish lam a tang ti lang ternak ah a thantar cu British thantar hnuai ah a ret duhlo.\nHi kum ah Australia le New Zealand in an ramhnih aiawhin palai pakhat fingfing lawng an thlah ih Austalasia tiin an rak ko hngehnge.\nKum hnih duhlawng in timlamnak an nei nan hlawhtling zetin an tuah suak.\nLeitlun doawk pi veihnih WW II hnu lam, kum 12 hnu ih a vei khat um salnak a si. Great Britain in US hnenah hlan a tum nan ralbuai pek sumpai harsatbuainak ruangah King George VI in a rampi dinsuahsalnak dingih karbak ah hman ding a duh ih cutin Lodon ah a thleng sal.\nLehnak tualrawn thar sakbet mi hikum ah a um lo.\nLehzuamnak ih teltu thenkhat cun an mai ei dingmi an mahten an keng.\nHi kum ih lehzuamawknak hi Austerity Games ti khal in an ko.\nGermany le Japan ram pawl cu telve dingin sawm an silo.\nUSSR rampi cu tel dingin sawm a sinan tello dingin a mahin a hril sawn.\nHimi kum ihsi thokin TV ah Olympic Game an zuk thok.\nLodon hin Paris cu a zuam ih vote 54 ah vote 50 a ngah. French khawpi Paris hin 1924 hnu lam ah vei thum rori a zuam salnan kum 20 hnulam veikhat hman a ngah bet nawn lo.\nTuikum onnak puai ah khuahlan vekin Greece pawl in hmai an hruai dingih cutin a netnak ah Great Britain. Ram dang cu ramthoknak hmin ABC sang awk dan vekin tualrawn ah an lut ding.\nLeitlun sumpaitlak niam laiah tuikum ih lehzuamnak lawmman cun tumhleice le danglam ce, khungce in an tuah ding: a sahlam 7mm, a tumlam 85 mm le a rihlam 400g a si ding. A hri bokbawn rong cun Queen Elizabeth II ih diamond Jubilee a khih hmuh ding.\n3D ih zohthei dingin an zuk ding.\nNunau boxing khal a um ding.\nLehzuamnak Ih Telnak\nLehzuam Ni Reilam April 27 – October 31\n118 July 29 – August 14\n17 July 27 – August 12\nRam Teltu Ding Pawl 22\nLehzuamtu Nu:Pa Nu – 37\nPa – 1971\nNu – 390\nPa – 3714\nNu – 5000\nPa – 5500\nLepanzuamnak Phun 22\nLehzuamnak Hmun 110\nA zuamtu rampawl Rome, Milan, Berlin Baltimore, Lausanne, Los Angeles, Philadelphia\nParis, Moscow, New York, Madrid\nTuikum Olympics & Sex Nuamnak\nLondon Olympic An Khar\non July 29, 2012 at 2:21 pm\nKan rak theih dah lo mi a si ih, ka hlawk pi zet, lung awi


Tlawngta Pakhat In A Fala Cu Bag Sungah A Ret Ih Mipa Sawng Ah A Norlut – Meifar\nManipal University ih tlawngta pakhat in a duhdawt zetmi a fala cu a room sungah hruailuh a tum ih a cangvaih hi a mak zet. Mipa hostel sungah bag tumpi a norlut ih hnaṭuantu pawl ih ngaih a ṭha lo, ziangthil si? tin an sut ih tlawngta in online ihsin thilri tampi ka cah ih ara thleng’ a ti.\nHnaṭuantu pawlin a sungah thildik lo aum ding ti an zum ruangah a sung zohsak an tum ih tlawngta in a siang lo, tlawngta in thil mankhung zetzet aum ih a kuai thei tin mawi zetin a bum tum rero. Asinan hnaṭuantu pawlin an zohsak thotho cu a sungah fala arak um.\nA fala khal an tlawnginn ih tlawngta pakhat a si ih lamthiam a si. Lamthiam a si vekin a taksa hi a nem ih bag sungah a kual’aw thei. Hitin thubuai an neih hnuah fala le tlangval cu tlawnginn ihsin an dawisuak ih an khua ah an tlung veve.\nVeikhat Ah Nupa Tuak 6 An Neiaw


Libya Ram, Benghazi Ih US Mi Thihnak Thu Ih Thusuhnak Pawl Clinton In Let Ding - Chinland Today Media\nJanuary 15, 2013 9:48 am·0 comments\nWASHINGTON : Lybia ram ih US Ambassador Christopher Stevens le US midang 3 pawl ih thihnak thuthawn pehpar in, US Secretary of State Hillary Clinton cun thusuhnak pawl lehnak / sannak a nei ding asi. Nikum December 20 ah khan hi thihnak thuthawn pehpar in Clinton hin thu lehnak / sannak pawl nei ding asi nan, damlonak ruangah neih asi lo ih, January 23 ih Congressional Committee tokhawmnak ah thu lehnak / sannak a neih ding thu theih asi.\nHi thihnak a thlennak thuthawn pehpar in, danthiam tamtak le Republican Representatives le House of Representatives Foreign Affair Committee ih Chairman tuanvo neitu Ed Royce pawl in thusuhnak annei ding asi. Hi an thusuhnak ah, ramdang ih US palai pawl an himnak ding thu pawl asi ding ih, tuitum ih thihnak thlennak thuthawn pehpar in, ziangruangah hi thihnak hi a thleng timi pawl an sut ding. “ Benghazi ah ziang a thleng, ziangvek in a thleng timi pawl thaten kan zohfiang a tul asi.\nZiangahtile, al-Qaeda pawl hin tu le tu do in tum ringring ruangah asi” ti in Royce cun asim. Benghazi ih US palai thahnak hi, 1979 ih Syria ram palai thlah asi hnu ih palai thihnak thlen hmaisabik asi ruangah, lehhnu ah hivek um nawnlo nak ding hi US in thaten a ruah a tul asi. Cumi lai ah, Hillary Clinton aiawhtu ding hi zo asi pei ti in mi tamtak in zumnak annei ih, cumi lak ah Susan Rice khal hi asi thei ding ti in mi tamtak cun an zum asi.


Tartuk Ti A Um Dah Lo - Chinland Today Media\nMarch 22, 2009 4:41 pm·0 comments\nSiar: Seemtirnak 18:1-15\nBawipa ih hrangah a harmi a um maw si? – Seemtirnak 18:14\nKumkhat Sung Baibal:– Joshua 4-6– Luka 1:1-20\nBrown Manor ih ummi nupi nu pawl cu an sungkhat pawl an cawm hnu ah an hnattuannak in an cawl. Anmahte an nung thei nawn lo hrangah, “Vancung kai hlan a netabik colhnak” vekin Brown Manor ah an va um. Pakhat le pakhat an pawlkom awknak ah nuam an tizet nain tthathnemnak kan nei nawn lo ti ruahnak in an tha a nau ttheu. A caancaan ah ziangah so Pathian in vancung ah zamrang ih in kawh lo? tiah an ruat ttheu.\nKum reipi Piano rak tum ttheutu nu cu Brown Manor piano in Pathian hla a tum ttheu. Midang pawl in hla an sak ih an zatein Pathian an thangtthat ttheu.\nNikhat ah acozah hnattuan cazin cektu pa cu nunau pawl Pathian biak khawmlai ah a ra. “Jesuh thawn ziang na tuah ding?” timi hla an sak a theih tikah Pathian ih Thiang Thlarau a sungah hna a ttuan. A nauhaklai ih hla a si ti a thei ih Jesuh ka dungtun zo a si hi ti’n a ruat aw. Cumi ni ah Pathian in a hnenah thu a sim saal ih himi thusuhnak cu phundang in let dingah tikcu caan a pek saal. Cu le phundang in a let zo.\nBrown Manor ih nu pawl bangin Sarah in Pathian ih hman dingah ka tartuk zo tiah a ruat (Seem. 18:11). Asinain Pathian in a tar hnu ah faate a pek ih amah cu Jesuh ih suahkehnak nu a si (21:1-3; Matt 1:2,17). Sarah le Brown Manor ih nu pawl bangin Pathian ih hman m si dingah kan tartuk dah lo.\nRei deuh kan nung tikah kan thei tam sinsin,\nTar cu fimnak langter ding tikcu caan a si;\nZiangtluk ttong ttha kan ttong ding cu zo in a thei,\nVakvai pawl hrangah.\nPathian in kumziat na si khalah a lo hmang thei,\nduhnak thinlung na neih ahcun.


U Ko Ni Thattu In A That Tertu A Phuang; Zo A Si - Chinland Today Media\nU Ko Ni Thattu In A That Tertu A Phuang; Zo A Si\nFebruary 1, 2017 12:46 am·0 comments\nNational League for Democracy (NLD) daan thiamsang U Ko Ni thattertu cu a thattu pa in a phuang. Hi tiih a phuannak palik pawl ih an ngan khum mi cu viber in palik pawl in an kuatawknak ah midang pawl in an raklaksak ngah ih cutin cathup cu phonlang in zatlang senpi hnen ah a thleng.\nPalik pawl ih an ngan mi, mi kapthattu pa ih thuhla hi cahmai 5 a siih, mi dang pawl in online parih an rak ngah mi hi a dik a si tiin Naypyidaw palik bawi cun an thuhla thehdarh hrih lo mi, vantlang mipi hnen ih a thlen mi thu a nemhnget.\nCahmai panga ah cahmai pahnih hi a hlo ih cumi cahmai pahnih sungah ziang mi duhsannak in a that timi cu a rel ding tiah zum a um zet. Ziang ruangah a that timi hi theihfiang a silonan zumnak dangdang tampi a um. Muslim pawl humhim a tum ruangah Buddhist pawl in an that! Asilole Daan hrampi hrem ding ih a hmalaknak ruangah USDP pawl in an that!. Ralkap pawl in NLD party ih ram a hruai mi hi a hnget khoh lo tilang duhnak an tihrim! Ruah ding tampi a um nan ziang mi ruangah ti cekci hi phuanlang a si hrih lo.\nZo In A Fial?\nKo Ni that dingih in fialtu cu Myint Swe a si tiin, kum 54 tluk upa Kyi Lin cun a sim. Mi thattu pa thuhla an tarlang dan ih a sim dan ahcun, Myint Swe thawn Mae sot ah a veikhatnak hrang September, 2016 ah an rak tongaw. Cumi ah “Kala pa that awla mawtaw kan lo pe ding’ tin in ti tiah Kyi Lin cun a sim.\nCutin a dung ka tlun ih naute a cawi laifang ah a dunglam ihsin ka kaap tiin a sim.\nMyint Swe Cu Zo A Si?\nMandalay, Tampawaddy ihsi ra mi a siih 1988 kum rampi buainak ruangah Myawaddy, Thailand ramri Mae Sot ah a tlan. Myawaddy ah palik pawl in veikhat an rak kai dah zo nan, tui ca thuthup pholang mi ahcun a cipciar a tel lo.\nMi thattu Kyi Lin ih a rel dan ahcun Myint Swe hi kum 50 vuakvel mi siih, sam kir, aw neem te a si, a Sanlam pi 5 le inci 4 tluk ih sang a si. Darzuk serthiam a siih khuahlan hlawn thil khawlkhawm in a zuar thup theu.\nA inn hnen pawl ih an sim dan ahcun hlawnthil pawl a zuar thup theu ruangah vei ziang maw tizat kaih rak tong dahtu khal a si. A inn hnen pawl ih an sim daan leh ahcun 1990 ah Myawaddy ah a tlawng ih cutin kum ziang maw tizat hmuh a si nawn lo. A nupi in a thizo tiah ruat in palik pawl thawn nasa ngaiten an hawl nan a thuhla zianghman an thei lo. Cutin a nupi in a mah hawlbawmtu palik pa thawn an neiaw ih tuhi Tampawaddy ah an um.\nTutiang nung dam in a um maw um lo ti hi zohman in an hliah hrih lo.\nMi Thattu Kyi Lin Teh Zo A Si?\nCa thuthup pholang miih an tarlang dan ahcun mi thattu Kyi Lin hi 2003 ah sakhuanak thawi pehpar mi khuahlan san thilpawl daansianlo ih a zuar thup ruangah kum 20 sung thawngthlak dingih cawhdaan an pek mi a si.\nMandalay Obo thawng inn ah Zephet tuanter in kum 2010 ah thawng an rak thlak. 2014 kum, President Thein Sein ih thawngtla pawl a suah mi ah kum 11 lawng thawngtla in a rak suak ngah ve.\nObo thawng inn ih a tanpi pawl cun, hlawnthil pawl a thupthiar ih ruthiam mangkheng a si tiin an ti. Budha lemzuk thuhla pawl a rel ahcun kan mangbang hiahia theu ti tlain a thawngtan pi hmin tarlang duhlo cun a sim.\nA thok pek ih palik pawl thusuah mi ahcun Kyi Lin hi Shan ramkulh, Kyaukme ih um mi a siih, Chinese lole Shan hrinhnam a si tiin an ti. Asinan tu hi cathuppholang mi ahcun Bama (Kawl cit) Buddhist a si ih, Sagaing Division, Yinmabik pengkulh Sai Hlya khawte mi a si tiin a um.#\nRef- Irrawaddy, Agencies\nRamsung Buainak Sosang Vivo Tum


TONG/LEI - Hre Mang\nMilai in a thinlung sung ihsin san nei dingin a kaa sung ah a suah ter mi on kha sim duh mi asi.\n“Tong” ti tikah ka-sung ihsin a suak mi awn pohpoh si loin sim duhmi, thinlung sungah khua a luahcia mi, kha a ngaitu pawl hnenah theihter dingin hman mi, “tong” khi asi.\nLaimi pawlin, “Tong kamtkhat sepi man” an rak ti. Bible khalin “Lei (tong) thiltitheinak (power) ah thihnak le nunnak a um” ati. Pathian in lei le van a sersiam tikah “Umseh” a ti ih a tong vekin an um. Pathian in lei le van a sersiam mi thu Bible in a sim tikah “Pathian in a ti“ (God said) timi kan hmu. Bawi Zesu in tisuar (sersiammi) parah thu a pek tikah a tong kamkhat thawn tisuar cu a dai, ramhuai pawl a dawi suak tikah a “tong kamkhat” thawn a dawisuak, misual a ngaidam tikah a “tong kamkhat thawn milai sual a thlahsak”, “misual a ngaidam tikah a kaa in a tong suak, “na sual cu ngaidam asizo,” mi na a dam ter tikah, a tong kamkhat thawn a dam ter, “Ti dam in na zum zo.”\nA fiangzet mi, el theih lo, cu ziang asi tile:\n· Tongkam hin huham a nei; a tha a sia a rahsuak ringring\n· Hna in theihthei mi, kalengah tongsuak mi, hnakin thinlung sungah sim duhsan le ziangvek hram ihsin ziangvek tumtahnak le huham thawn a suakmi asi timi a thupi sawn,\n· Tong tikah a ngaitu hna sungah ziangvek san a nei timi a thupi sawn,\n· Tong tikah thinlung in a sim duhmi cu a ngaitu hnenah fiangter thei a thupi,\n· Tong (language) cu mipakhat in midang hnenah a sim duhmi theihternak hrangih hman mi hmanrua asi,\n· Tong cu milai huham kapsuaknak cerek vek asi,\n· Tongkam hin a tikcu, can, le hmun a nei; a tikcu, can, le hmun theilo in a tong rero tu cu mi aa si,\n· Tongkam hmanmi in milai thinlung sung a lailang; mi aa, mifim, mihur, mitha mithalo, mi hrawkhrawl, mi puarthau, mi tluangtlam, tvp khal a tongkam ihsin theihtheih asi,\n· Amah hnakin thei sawntu hnenah zirhtu vekin a tong rero tu cu mi aa asi,\n· Tongkam cu milai sunglamah ziangthu pawlin khua a luah ti langtertu asi,\n· Tongkam tha cun a ngaitu pawl thinlungah hlawknak a neihter,\n· Tongkam fim cun a ngaitu pawl thinlung a dam ter,\n· Tognsia cu mithat dingin kapsuak mi thal vek asi.\nMilai hin “tongkam” man hi ruat setset loin tongkam kan tlah theu, kan kaa sung ihsin kan suak ter theu. Voi tampi cu a ngaitu pawl hrangah ziangvek thathnemnak a nei ding, ziangvek siatnak a thlenter thei ti mi ruat setset loin kan tong buatbo theu. Mi lakah thu sim, tong tikah “a ngai tu pawl hna sungah ziangtin a lut ding ti ruat sestet lo, ruat na’in theithei lo cuang loin, thu duhtawk a sim, a tong buatbo mi hi a ngaitu pawl hna sungah a cancan cu ngai harzet ttek tla vek, a cancan cu san neilo talhkuang on ruri vek, a cancan cu vawihthawh vek fang, a cancan cu luaksuak tertu asi can a um thei. Cuhnak hman in a ngaitu pawl thinlug sungah siatnak a hringter thei. Curuangah kan tong tikah kanmah in ziangvek tong duhmi kan nei, ziangvek tongkam in kan thinlung di a riamter ding timi hnakin a ngaitu’ pawl hna sungah ziangvekin a lut dingih an thinlung sungah ziangtluk hmual a nei ding, ziangtin hna a tuan ding timi a thupi sawn.\nA biktakin, nauhak theih ah tong tikah fimkhur a tul sinsin: Nauhak pawl cun, upa vek thotho in, an hna in an theih mi le an mit in an hmuhmi ihsin an zir vekin thusia lam lawnglawng, mi relsiatnak lawnglawng, beidawngnak lam lawnglawn, kawknak lawnglawng a thei theu tu nauhak pakhat cu siatnak (negative) thinlungput thawn a thanglian rero asi. Nauhak pawl hnenah, an hna theih ah nunsim tulnak can te siar lo ah, siatnak, camsiatnak, mawhsiatnak, ziangsiarlonak, midang siatnak, dinhmun siatnak, riahsiatnak, ninghannak, midang thangsiatnak, tongkam tha lo, tongsia, tongkam hrang, hngirteu tong, tongsia pohpoh tong lo ding asi. Nauhak te pakhat cu thinlungtha le thianghlim, thinlungput tha le duhnung neihter dingin na zirh duh asile an hna sungah ziang na thun timi ralrin a tul. Tongkam sia/thalo hman ringrignnak insang ihsin a thangtlian mi nauhak pawl cun an pitling tikah an duh lo zetmi thinlungput an nei theu asi. Thiltha hnakin thiltha lo hi zir a awl deuh vekin kan kaa sung ihsin a suakmi tongkam hin nauhak pawl thinlungput a tuahtha in a tuah siat rero vekin fimkhur a thupi.\nMilai cu amai tong rero mi in amai thinlung cu a ciahneh lala theu. Zingtin zantin mah le mah a camse aw rero tu, midang siatnak a sim rero tu cu mi vanduai asi. Ziangah tile a tong hlanah a thinlung sungah siatnak in hmun kau tuk khua a rak luah cia theu. Cuihlei ah thatlonak a tongmi in amai thinlung cu a luahkhat vivo tikah amai lungawinak a hloh vivo ding. Curuangah zingtin zantin, ziangtik lai khalah Pathian hmaiah ziangtluk mi sunglawi, Pathian in ziangtluk in duhdawt, ziangtluk man nei kan si, ziangtluk thlawsuah pekmi kan si, ti pawl hi kan kaa sung ihsin tongsuak rero ding kan si, hla vekin sak rero dign kan si. Sam ca ngan tu in cu pawl cu hla vekin zingtin zantin a rak sak rero mi kha cabu sungah a ngan mi asi.\nAsile tongsia le tongkam tha cu ziangtin kan thei thei ding? Tongkam na ngai tikah na thinlung sungah ziangvek rah a rah suak timi kha zoh aw la tongkam na theih mi cu a tha maw a sia ti na thei thei ding. A tongtu le a ngaitu pawl hrangah thathnemnak a suahpi tu tongkam cu tongkam tha asi. Midang thawn pehpar in, duhdawtnak a karhzai ter tu tongkam cu tongkamtha asi, midang hrangah thiltha tuah duhnak a suahter tu tongkam cu tongkam tha asi. Pathian thangthat duhnak tongkam cu tongkam tha asi. Midang a lo huater tu, mi nautatnak thinlung a lo neihter tu, thinlung mah le mah porh awknak a lo neihter tu, thusia ruahnak a lo pe tu cu tongkam tha lo asi. Asinan hna in theih tikah a naa zet nan tongkam tha a um; cu pawl cu nunsimnak tongkam pawl ansi.\nTongtikah tikcu le dinhmun zohthiam a tul. A thupi bik pakhat cu a ngaitu pawl hna sungah ziangvek in alut ih an thinlung sungah ziangvek man a nei timi asi. Mi pakhatkhat in a ngai tu pawl hna sungah zianghman man nei lo a tong rero tikah a tikcu, can, thazang, le ruahnak a cem men lawng hman si loin amah le a tong ngaitu pawl hrangah thatlonak a suahter thei sawn asi. Asinan hmun hrekhat ahcun a tongtu in tuanvo neih ruangah a tong can a um theu. Thimnakah, Pathian kamsang pawl cun leitlun mi pawl hnenah Pathian in thu a theihter duhmi pawl an tongsuak theu. Cuvek can ahcun a ngaitu in an ngai le ngai lo a thupi sawn lo. A tongtu hrang ahcun fial asi vekin a tong a tul.\nMi zokhal tong tikah ziangruangah, ziangvek duhsan in, zo in a hlawkpi ding, ziangvek rah a rah suak ding, ziangvek huham cahnak nei in tongmi asi, ziangvek tumtahnak thawn tong asi, ziangvek dinhmun thu asi, ziangvekin thungai tu pawl hna sungah a lut ding, zo in siatnak a neih phah ding, tvp ruat thiam cio a thupi in a tul zet. “A lutlam hnakin a suaklam in milai cu a ti bawrhhlawh sawn theu.” Kan kaa sung isin a suak mi le kan hna in a theih mi tongkam pawl hi fimkhur a thupi. Na thinlung cu thatlam pan ter na duh asile tongkamtha lawng tong aw la na hna sungah tongkamtha lawng lutter aw. Cuvek thotho in na kiangkap ah a ummi nauhak upa pawl khal thinlungtha thawn hmailam panter na duh le tongkamtha lawng an hnenah tong aw. Cuticun nangmah le midang tongkam ruangah na lungawinak lak hloh asilo dingih na tongkam cu man nei zet le huham cak zet asi ding. Tongkam khat sepi man na tong ding, na kaa cun ”thihnak” siloin “nunnak” tongkam a tongsuak sawn ding. Cirh khua kawkhat ihsin ci-ti le tithlum a suak tlang thei lo.\nCapoh: Tkk thufim.\n#Mi aa hmuahhmuah in an atnak an thei lo i mifim ah an ruat aw theh. Curuangah mifim ah na ruat aw aw asile na aa asi ding.\n# Mifim cun theih lo mi tampi an nei asi ti an theih awk tikah mi aa vekin an um, curuangah mi aa ah na ruat aw aw asile mi fim na si men thei.\n# Mi fim khal ah aa khalah a ruat aw dah lo tu pawl cu amah le amah a thei aw lo tinak asi ih mi aa thotho ansi.\nTong timi a thupitnak, a tihnunnak, zianghmanlo asinak pawl malte zoh hrih uhsi. "Lei (tongue) ih thiltitheihnak (power) ah thihnak le nunnak a um," "tong kamkhat sepi man" ti asi vekin ziangvek tongkam pawl hin huham cahnak a nei ih ziangvek tongkam pawl hi a tihnung in ziangvek tongkam pawl hi man nei lo an si ti thleidan thiam a thupi. Mi pitling pakhat cun a kaa sung ihsin a suak mi a tongkam siseh a hna sungah a lutmi tongkam siseh a duhsak mi pawl hna sungah a lut dingmi tongkam pawl khalah a fimkhur thiam a thupi. Tongkam cun milai thinlungput, khawruah le nun tiang a tidanglam thei ruangah hi thu hi pawimawh zet vekin ngan asi. Milai pehtlaih awknak hmuahhmuah ah tongkam hin hmun kaubik a luah ruang khalah hi thu hi thupi zetah ruat in ngan asi.\nPathian hmuihmel kengin sersiam kan sinak cu Zesu Khrih ah tuahthat sal, sersiamthar sal kan si kan ti asile kan milai huham cahnak, thilthitheihnak teh Khrih ah famkim in pek kan si sal lo maw si? Zesu Khrih ah "Pathian fa" kan sinakah hin ziangtiang Pathian thiltitheinak le huham cahnak kan nitin nunah kan hmang thei? Himi thusutnak hin mi pitling ziangmawzat thinlung a fangsuak theu ding ti a zum um. Bible in a simmi kan hmuh thei mi cu "Khrih ah a nungtu hmuahhmuah cu Thlarau Thianghlim in an sungah a cencilh" ih "cui Thlarau Thianghlim cu Khrih kha thihnak ihsin a kaitho tu Thlarau Thianghlim kha asi" ti asi fawn. Cuthluk huham cahnak, thihnak ihsin a kai tho theu tu Thlarau Thianghlim cu kan sungah a um asile ziangruangah zumtu ti aw pawl hi huham cahnak kan tlasam ih kan tongkam hin mual a nei lo?\nTisa/thluak/ Thlarau ihsin suakmi tongkam:\nKan sugnah in cenclih tu Thlarau Thianghlim ah tuhlut aw tahratin, thinlung, thlarau, le ruahnak/theihnak, taksa thawn lungrualnak nei in tong tikah milai tongkam cun huham cahnak le hmual a nei asi. Zumtu sungah a cencilh tu Thlarau Thianghlim fimnak sung ihsin a suakmi tongkam pawl cu milai in a tong suak tikah fimnak, theihnak, thudik thutha khaikhawm thiamnak, le a sunglawi mi tongkam pawl cu milai hmurka ihsin a suak theu asi. Zumtu pakhat cun a sungih Thlarau Thianghlim remruat, tumtahnak, le duhmi parah hngat aw aw, up aw tahrat in a taksa, thinlung, theihnak le ruahnak pawl a hlan aw aw ih a hmurka in a tong suak tikah a thei tu pawl hrangah thatnak a suahter ih rahtha a rah ter mi asi. Amah le amah lala khal a sungih a ummi huham cahnak a hmang suak tikah a thlarau nun a thangso asi. Milai huham cahnak ruangah si loin Pathian Thlarau sawn in huham cahnak thawn vanlam thuneihnak hmangin a tongsuak mi tongkam in a tumtah mi pawl cu tuahsuak theu asi. Cutin zumtu cun a sungih Thlarau ah hngat aw tahratin thu a sim, a tong tik lawngah Pathian fa sinak ih huham cahnak, thiltitheinak pawl cu a hmang thei ih tong kamkhat sepi man, nunnak, damnak, thlarau sual dawi suak theinak, thusia thutha thleidan thiamnak, remnak le daihnak suahter thei tu tongkam mankhung cu a kaa sung ihsin a suak theu sawn asi. Tong tikah tongkam thiam le thiam lo, thu theihtam le tam lo hnakin kan tongkam pawl hi khui tawkihsin a suak, tisa maw thlarau in, ziangvek tumtahnak thawn a suak, ziangvek huham cahnak a nei, timi hi a thupi sawn.\nAsinan, zumtu maw zum lo tu maw, a tong tikah tisa sinakin a thinlung, taksa le kawruahnak pawl cu a luahkhat ih a hmurka cu cui tisa sinak rian dingin a tongsuak tikah tihnung ngaingai, thihnak thlen thei tu asi. Dungtluntu Peter in a tisa kawruahnak in a tongsuak tikah Zesu in "Nang Satan" ti ah a ti. Abraham cu a tisa tihnak in a thinlung a luahkhat tikah thuphan a per, Moses cu a thin a tawi ih thinsaling thawn a tong tikah "ka" ti ah a milai sinak in a tong suak, Jezebel cun a tisa sinak thawn a tongsuak tikah Pathian kamsang diktak pawl cu tampi a that ih kamsang lem pawl cu siangpahrang Ahab rian dingin a ret hai, David cu a tisa hiarhalnak in a thinlung a luahkhat tikah tihnungza mi thahnak a kaa sung ihsin a tong suak. Curuangah mi zokhalin kan kaa ihsin kan tong tikah, kan hna ihsin tongkam kan theih tikah tisa ihsin a suak mi maw Thlarau Thianghlim kaihhruainak ihsin a suak mi tongkam asi ti hliakhlai thiam a thupi. Cutin kan kaa sung ihsin mi siatsuatu tongkam kan tong lo nak dingah le kan hna ihsin kan theih mi tongkam in kan mah lala in siatsuah lo nak dingah fimkhur a thupi.\nPathian thu lam thawn pehpar in a awlsam bik mi pakhat cu, tisa le thalrau tongmi thleidan theinak cu, hitin asi; mi ziangvekin thu an sim, an tong tik khalah zumtu unau dang duhdawt sinsinnak, mai mimal nunah Pathian thawn a lo nai aw ter sinsintu, thiltha tuah duhnak thinlung a lo neitertu tongkam pawl cu Thlarau ihsin a suak mi an si theu. Asinan nangmah le nangmah a lo porh aw tertu, zumtu midang huatnak thinlung a lo neihter, misiatnak rel duhnak, mi nautatnak, midang ziangsiar lonak, hurkhuannak, le thilthalo lamah thinlungput a lo neihter tu pohpoh cu Thlarau Thianghlim ihsin a suak mi tongkam an si loih tisa tongkam an si ruangah cuvek tongkam na theih tikah na ruahban lo sualnak na sunglamah a pung ter thei asi. Fimkhur a tha.\nThinlung le thlarau tel loin theihnak ihsin tongsuak khal a theih. Hmurka lawng ihsin a suakmi tongkam a um theu. Cu pawl khal tihnung zet an si theu. Rawl kan ei tikah kaa/lei ahcun a thlum zet vek na in taksa hrangah zianghman thathnemnak nei lo, thihnak tur a um thei. Mit in zoh tikah thaw zet vek bang si, zianghman thawtnak nei lo, thaksa hrangah thathnemnak nei lo, salem vek tongkam a um thei. Hna sungah a lut tikah tongthlum zet bang na cingin sunglam nunah zianghman thathnemnak a suahpi lo tu tongkam a um theu. Hmurzim te ihsin tongsuak mi pawl cu kaa ihsin a suak mi awn dang vek fang, talhkuang tum awn vek fang an si.\nTheihmi hnakih tam tong:\nPupa tongin "Kamnal an dawk ter rero" (Pupa pawl zuu in khawmnak ah tong thei pawl cu zuu khawn an co tam cuang, tinak) an rak ti. Santhar khalah mibur um khawmnak hmunah tongthei, theitam si an zuam aw ciamco theu kan thei dah cio men ding. Cutikah mi tampi cun thu thei lo ti ah mi in in ruat/thei pang ding ti an phan ruangah an theihmi hnakih tam an tongsuak theu, an theihmi tongnak can neih lo an phang tukih theitam si an zuam aw ciammam theu tikah an theih mi hnakih tam an sim theu. Theihnak ih tam tong tikah thuphan le zumhmang a tel tinak asi. Cuvek lak ihsin fimkhur a tha. Theihtam hi fim asilo; theihmi sunte a tulnak vekin hman thiam hi asisawn. Mi zo khal, anmai tawk te in Pathian an rian theinak ding hrangah an tulmi theihnak cu pek an si.\nTong tikah le midang tong mi ngai tikah a tihnung bikmi pakhat cu ruahnak (opinion) le thilcang taktak mi (facts) thleidan thiam lo hi asi. Pathian thu simtu pawl lala in an simsual, fehsualnak ih an hman theu mi pakhat cu Bible, Pathian thu an sim tikah midang pawlin an ruahnak/zumhmang an rak sim le ngan mi pawl siseh anmai ruahnak menmen, thupomdan siseh Pathian in a sim vekin an sim theu, thil asi taktak mi vekin an tong theu mi hi asi. Cutikah theihnak a tlasam tu zumtu, zumnak cak lo thungaitu pawlin siatnak le fehsualnakah an hman phah theu. Curuangah thu sim, tong tikah, ruahnak (opinion) thu sim asile "ka/kan/an ruahnakah" "cumi pa/nu ngan dan vekin" tvp telh cih ringring a thupi. Thungai tu pawl hna sungah fiang kelkel in theihthei dingin khuimi pawl hi a cang taktak mi, thutak asi ih khui mi pawl hi milai ruahnak (opinion/belief) an si timi fiangter a thupi. Thutak le milai ruahnak cawhpawlh hi fehsualtu hmuahhmuah in an hman mi hmanrua pakhat asi. Paul rori hman in "famkim loin kan thei ih famkim loin kan nung" ati laiah thusimtu zo khalin ziang hmuahhmuah thei theh vekin a sim ih amai ruahnak le midang ruahnak a theihsawng mi pawl tiang thutak, thilcang taktak mi (fact) vekin a sim asile thilsual tumpi a tuah asi. Asinan amah le amah cu a thei aw lo tla asi thei men. Cuvek tongkam lak ihsin thiarfihlim awk thei a tha. Cuvek cawhpawlh tongkam pawl cun a tongtu le a theihtu pawl hrangah buainak, fehsualnak, lakhran awknak, midang huatnak, mah le mah porh awknak le sual ci hranhran a suahpi theu. Dikzet vek bang si in lamzin sual ah mi a fehpi theu. Tih a nung ngaingai.\n"Pawpi in a neh a thihpi, pacangtha in a tong a thihpi" an rak ti theu vekin mi zokhalin a tongmi amah lala in ziang a siar lo asile a tongmi cu man nei lo asi. Lehnu ah a tong tikah zohman in zianghman ah an siar lo ding. Curuangah Thufim cun "thei dingin rang zetin zir aw la, tong dingin na khul fung seh" a tinak asi. Mi zokhalin a tong mi a tuahsuak lo ding hnakin a tong lo a tha sawn. Curuangah tong tikah, taksa, thinlung, theihnak/ruahnak, milai sinak pumhlum lungrual le tangrual in tong a tha. Pupa pawlin "Ngam hnai lo ih tilungkhat" an rak ti theu mi cu ziang asi tile mi pakhatkhat in thil a tuah mi ah a thinlung, theihnak le taksa hmunkhat te ah a cangvai lo, a lungrual lo mi asi. A thinlung in tuah a duh nan a theihnak le taksa in a tuah suak thei ding a zum lo tikah a milai sinak huham cahnak hmuahhmuah a hmang suak thei nawn lo. Cutikah hlawhtlinnak hnakin hlawhsam ding a tam sawn.\nTong huham (the power of tongue)\nTong tikah, Pathian Thlarau Thianghlim kaihhruainak hnuai ah tuhlut aw aw in, milai sinak taksa, thinlung, siathatheihnak le thlarau thawn lungrual ten tangrualin tong tikah hmual a nei ih huham cahnak a nei asi. Manbangza thilmak khal a rahsuak thei asi. Milai hin kanmah le kanmah kan theih awk hnakih tam, cak, huham maksak thawn Pathian sersiammi kan si. Kan milai sinak, Pathian hmuihmel keng kan sinak, Khrih ah Pathian fa kan sinak, Thlarau Thianghlim in mangbangza huham cahnak thawn kan sungah in celclihnak, ziang hmuahhmuah cu Khrih ih kehram ah ret asinak, vanram misa sinak, Khrih ah Pathian hmuihmel kengin sersiamthar kan sinak, cuvek kan dinhmun cun ziangtal in sim asile Khrih ah zumtu pawl neihmi mangbangza huham cahnak thu a tel asi. Cui mangbangza huham cahnak pawl cu vancungram thlennak lawng maw a si ding? Leitlun kan um lai khalah nitin khristian nunah Pathian duhzawng le lunghmui zawng tuahsuak theinak ding hrangah hman dingmi huham cahnak, thiltitheinak pawl khal Khrih ah kan dinhmun ahcun ret famkim theh asi. Cucu a tul dan vekin kan hman thiam ih kan hman dingmi asi. Zumtu pawlin kan tongkam (kan lei) ah thihnak le nunnak hring suak dingin ziangvek huham cahnak, thiltitheinak a um asi ti theih le hman thiam a thupi.\nTongkam le sakhua mi sinak\n"Mi zokhal sakhua mi zet vekin a ruat aw nan a lei a kaihrem thei lo asi ahcun a sakhua mi sinak cu zianghman lo asi" timi kan hmu. Thusim thiam zetzet, thlacam tikah tap duahdo, thawhhlawm pe thei zet, khawm tikah hnipuan thatha hruh ringring, thlacam tikah aw ring zetzet, rawl ul thei zet, biaknak lam thu rel tikah phur theizet khadi for thlauhthlau in thu rel thei, asina'in a "lei a kai hrem thei lo" asi ahcun cu pawl hmuahhmuah cu zianghman lo, thuphan lolak, mah le mah bum awknak men an si ti theih a tha. A biktakin laimi pawl hi a tul hhnakih tam kan tong ruangah mi tampi lungawinak kan siatsuah theu ih Pathian malsawm kan parah a thleng dingmi le a luangsuak dingmi a thlen lo phah theu asi tiah ka ruat. Tong zo mi pawl hi a tongtu cun kan theihhngilh hmanah lakkir sal theih asi nawn lo, thli lakah a zam zo ih a tuah ding cu tuah dingin a zam rero. Tongsual pang asile ngaidam dil lohli hi mi pitling hna asi. Ngaidam dil tikah kan tongkam in a siatsuah mi pa/nu hnen ihsin tongkam ih huham cu laksal asi. Tongkam dik lo hnakin a dik le a thianghlim mi cun huham cahnak a neihsawn vekin tong zomi tongkam ih thiltitheinak cu siatsuah sal asi.\nSakhua mi pawl, Pathian thu a sim theu tu pawl hrangah fimkhur a tul sinsin. Mai ruahnak (opinion) le midang ruahnak pawl kha Pathian in a sim vekin an sim asile "Pathian cu thuphan an puh" asi. Pathian in a tong lomi a tong vekin an simih Pathian cu thuphan an put ruangah cawhkuan ansa te an kuan lai ding asi. Anmah in thuphan an per, Pathian thuphan an puh lawng si loin zumtu mi tampi, an thu ngai tu thinlung an siatsuah ruangah liamkuan tampi an kuan lai ding ti an theih a thupi. Curualrual in Pathian in Thlarau Thianghlim thawn zumtu sungah in cencilh, mangbangza huham cahnak in pekmi khal hman thiam a thupi. Pathian thu sim tikah, tongtai tikah mi tampi in Pathian nung cu milem biak vek fangin kan be theu. Pathian cu peng thawnzakhat hla, vanram, arsi le thlapi, ni pawl umnak lenglamah a um vekin kan be theu. Kan tong tikah a ro, a nunglo theu. Curuangah mi zokhalin sakhua mi ka si a ti awk asile a lei a kaihrem ih a tong tikah Pathian Thlarau Thianghlim huham cahnak thawn a tong ding a thupi. Cucu mi pakhatkhat in a damsungah a tambik, a thabik, a sunglawi bik rahtha rah thei dingin Pathian a rian theinak lamzin asi.\nMi zokhalin an lei kaihrem thei lo ruangah mah le mah bum aw rero hlah haiseh, an mai tongkam lala in anmah le anmah bum aw rero hlah haiseh, mangbangza huham cahnak thawn an sungah a cencilh tu Pathian Thlarau thiltitheinak ahcun tuhlut aw tahratin an milai sinak thinlung, ruahnak, theihnak le taksa tangrualin pumkhat ten tong hai seh, an hna in an theihmi tongkam pawl ruangah siatsuah sihram hlah hai seh, Pathian hmuihmel keng kan sinak Khrih ah kan dinhmun ah Pathian in in pekmi huham cahnak le thiltitheinak thawn nitin nunah tongin thu simsuak cio hai seh ti hi ka duhthusam le thlacam mi asi.\n# Lei le van lakah theih dingmi thil ummi pawl hi tipithuamthum thawn tahthim sisehlaw milai pakhatin a damsung kumzakhat sungah a theih thei mi cu tidai fawrkhat tluk hman hi asi lo ding.\n# Theihnak ah a porh aw rero tu cu theihnak nei lo, mi tlasam bik asi ih mai theihzat sunglawi le man nei zetin a hmang thiam tu cu mi tlawsuak an si.


Kawlram Sungah CPU International Card Hman Theih - Chinland Today Media\nKawlram Sungah CPU International Card Hman Theih\nMarch 1, 2013 5:12 am·0 comments\nYANGON |Myit Ma Kha: Kawlram sung Bank ih hman theumi le, mi tamtak ih ah hmanmi CPU International card tiih theih mi cu , Myanmar Payment Union (MPU Network) thawn pehtlaihnak nei pawl cun ATM hmangin Kawlram sung khawitawk khal ah card hman a thei thlang ding tiin Kawlram thuthang pawl ah an tarlang zo. Leitlun khawitawk hmun ihsi khalin, Kawlram sung ih an rat tikah, Payment Union Card ( PUC ) an nei asi ah cun, sumfai ih ken ciamco a tul nawnlo dingih, Myanmar Payment Union ( MPU ) Association sungtel bank pawl hnen ah awlaiten sumpai an suah thei thlang asi.\nHi PUC hi, 2011 September 15 ah khan, Myanmar Central Bank hruainak hnuai ah cozah bank 3 le Private Bank 14 pawl thawn din a rak si zo.Cun, 2012, September 14 ah khan MPU Debit Card khal an rak tuahsuak zo. 2013 ah, Kawlram Sea Games um idng ruangah Kawlram cozah hin ramdang mipawl hrang ah awlaiten sumpai an hman theihnak dingah le, lehhnu khal ah Kawlram ih khualtlawn a nuam vivo theinak dingih an hmalaknak khal asi.\nSea Games ih ramdang mikhual ra pawl hin, CPU International Card an keng asi ah cun, Kawlram an rat tik ah sumfai ken tullo in, Kawlram sung ih Bank pawl ah awlaiten sumpai an suah thei thlang ding asi. Tu ah hi, Kawlram sungah, MPU hnuai ah, ATM Machine 198, POS Machine 465 a um tiin theih asi. A tlun ih relmi Card pawl hi, 2012 ah China ram ihsin bomnak thawn an tuahmi, China Union Pay fehtlang ih an rak tuahmi asi ih, tu ah hin leitlun ram 141 pawlin hi Card pawl hi an hmang rero thei zo asi. Cun, Kawlram mi khal in hi Card hi neih theih asi zo ih, zokhal hi card a neitu cun, ramdang khal ah sumfai ken tullo in hi Card thawn sumpai an suah vivo thei thlang asi.\nKawlram Sungah Kanbawza Bank In ATM Ong Bet Vivo Ding\nFEC Reh Vivo Ding\nKawlram Ah VISA Hman Theih Ve Thlang Ding


A Cawl Lomi Siatsuahnak - Chinland Today Media\nA Cawl Lomi Siatsuahnak\nOctober 29, 2010 11:50 pm·0 comments\nHiti in ka thukham na thlun lo ih Uriah ih nupi na ruk ruangah na tefa sin hrekkhat pawl cu san khat hnu san khat ah saarthih in an thi ringring ding. -2 Sam. 12:10\n– Jeremiah 20-21\n– 2 Tim0te 4\nAtu le atu buainak a tuahtu nauhak pa cu a nu le a pa in thinhengzet in an kawk tikah ngaithiam a dil ttheu. Amah ruangah a nu le pa ziangtluk an thin a nat khal le in ngaithiam ko ding ti ruahsannak thawn buainak a tuah ringring thotho.\nA netnak ah, a pa in an mawttaw inn sungah a fehpi ih nun a sim. A pa in sobul a laak ih mawttaw inn phar parah tlawngkhen pakhat a khenh. A pa in sobul cu a fapa a pek ih, “Hih tlawngkhen hi phong saal aw,” tiah a fial.\nNauhak pa cun sobul cu a laak ih tlawngkhen cu a phawt tikah a phawt thei.\nA pa in, “Ngaithiamnak cu hivek a si. Thil sual na tuah tikah tlawngkhen khenmi vek a si. Ngaithiamnak cu tlawngkhen phawi saal vek a si,” tiah a ti.\n“A si, ka thei fiang zo,” tiah a fapa in a let.\nA pa in, “Sobul laak awla tlawngkhen khennak hmasi kha dir suak aw,” a ti.\n“A cang thei lo! A ongmi cu ziangti’n ka diir saal thei ding,” tiah a fapa cun a ti.\nHih thuanthu vekin David siangpahrang cu a sual tuahnak man in a thlun. David cu a sualnak ngaidam sihmansehla, a ttaangttawm sualnak le a mithahnak hmasi ruangah a innsang ah buainak a taang (2Sam. 12:10). Hih a nasazetmi thutak cu kan nunnak ih raalrin thiamnak hrangah kan hmang thei. Sualnak ruangih siatral cuahconak kan hrial theinak lamzin cu Pathian thungainak a si. – Dave Branon\nThinhennak ah khulfung in lainatnak a neitu Bawipa ka lungawi.\nKa sualnak man tuar ding tampi hmanseh,\nNa ngaidamnak a um ti thei loin ka um.\nKa sualnak phuang in sualnak tuah nawn lo dingah i bawm aw. Amen\nKan sualnak cu ngaithiam le kholhfai theih a si,\nSihmansehla ka sual man cu kan tuar ve a ttul.\nPathian Ih Leh Lomi Thlacamnak\nSunglam Nun Phuanglangmi


Ṭah Ciamco Ih Ṭhanak: Kan Taksa In Ṭah, Mithli Luang A Ṭul Caan Anei – Meifar\nṬah Ciamco Ih Ṭhanak: Kan Taksa In Ṭah, Mithli Luang A Ṭul Caan Anei\nṬap cu thilṭha lam a si lo dingah kan rak ruat thluh men ding nan ṭhanak khal anei tam zet. Na ṭahsuak cun ningzak loin ṭap ciamco sawn aw, supaw loten kan ṭap asilen kan taksa hrangah ṭhanak anei ti khal kan theih a ṭha.\nHringnun kan pal hmaisabik ni (Kan suah ni) ah kan ṭap lo asilen kan nulepa, sibawi le nurse pawl cu an thinhar sawn a si kha. Ṭahnak in hringnun kan thok ruangah ziangso a ṭhanak timi kan zohtlang hnik ding.\nṬahnak in kan lungtur a cakter, kan mood/feeling khal a cakter vivo ih kan taksa sungih tursia pawl an hlonhlo. Kan thinhar, beidonnak pawl khal mithli lakah an luanghlo ṭheu. Kan ṭap ciamco hnuah kan ihthat khal a thaw cuang, thausia khal a hlonhlo.\nTaksa rit pawl khal a retter ruangah kan zangkhai duh zet. Kan mit sungah hnawmhnew, nathrik le thlisia phunphun an um nan kan hmu thei lo men, cupawl cu ka ṭap tikah mitthli in a tifai ruangah ṭap cu mit hrang khalah a ṭha.\nMitthli hi siivai ṭha zet a si ih kan hnarkua hrang khalah a ṭha zet, hnarkua sungih um nathrik, thlisa pawl an hlonhlo. Ṭahnak hi ṭongkam ṭha zetzet aiin hmuar anei sawn.\nTongkam in “Ka lo duhdawt tuk” ti aiin mitthli fawrkhat in mi thinlung a tham sawn. Innsang kekkuai, fala le tlangval khal ṭahnak in a remṭha theisal ruangah ṭap hi ningzak ding thil a si lo. Ṭap a ṭul ahcun ningzak loin ṭap ciamco mai aw.\nRinum Zetin Ralkap A Ṭuan Nan Bawm A Ṭul Tikah An Rak Phatsan Ih A Thi\nMindat Tlawngta Pawl Hotu Cu Raldonak Ah A Thi, MUSU In An Riahsiatnak An Tarlang


Kawlram Nainganyee Tiherh Lakih Tumbik Pali - Chinland Today Media\nKawlram Nainganyee Tiherh Lakih Tumbik Pali\nFebruary 26, 2014 10:01 am·0 comments\nBy- James Thang\nDaw Aung San Suh Kyi, U Thein Sein, U Shwe Man, Bogyoke hmuugyi Min Aung Hlai 2014 kan lut hnu kawlram ih Nainganyee dinhmun le fehdaanpawl theitheih zetin a thleng aw ti ah hmuh a si. Miphun thuhla, Biaknak group pawl, Miphun Nainganyee le a hlan Ralkap Aanasin kut lai ih Rampi duhtawk ih rak uk pawl le a tu khalah Aana power thawn neih le siah neitu pawl Lutung ih an um mi hmuh ton a theih.\nKawlram dinhmun a thlirtu pawl ih thlirdaan ah Kawlram cu dungah a sip sal, hmailam a pan lo, a cawl zo ti ah ruat a si.\nHitivek dinhmun ah Tum’bik pali tong aw ding ti ih au-aw a ra suak. Tum’bik pali ti ah President U Thein Sein, Hlutdaw Chairman U Shwe Man, Daw Aung San Suh Kyi le Ralkap hruitubik (hotu) Bogyoke Hmuugyi Min Aung Hlai pawl an si.\nPresident U Thein Sein le Daw Aung San Suh Kyi ih a hmaisabik tongawknak cun Leitlun ramkip le Ram sung ah ruahsannak pawl le thinlung cangvainak pawl a suak tir. Cumihnu khalah tthatlam pan in thleng awknak tampi hmuh theih a si.\nTu ah an tongawknak thu thlirsal a si le an pahnih tongawk le reltlangnak cu awsuak lo reltlangnak puai vek a si ih thukam nak le nemhngetnak tuah mi um lo in Kaa lawngih sim le relmi a si ruangah a takih tuahsuak mi zianghman a um taktak lo. Curuangah Daw Aung San Suh Kyi cu a lakin Cozah ih hman’ a tuar ti a theih. Leitlun rampawl ih hremnakpawl tlaniam deuhding hrang Cozah ih bumnak men a si ti ah a tthen cun an ti.\n1994 kum ihsin thokin Kawl Ralbawi Aanasin hruaitu pawl ( Bogyoke hmuugyi Than Shwe, MI hotu Bogyokegyi Khin Ngut) pawl cun Leitlun ram tin ih hremnak le press pek tuknak ruang ih harsatnakpawl maldeuh ding hrang Daw Aung San Suh Kyi cu phorhin an hmang ttheu.\nU Thein Sein le Daw Aung San Suh Kyi ih Political Honeymoon cu rei a daih lo. 2012 luan 2013 a lai hrawngin an pahnih ih pehtlaih awknak a bal ti cu hmuh le theih a si.\nA tu an pahnih tongawk salding hrang a zuam rero tupawl an um. Cumi sungin dokalhtu party an tel vekin Cozah lam ih ttuanvo neitu pawlkhal an tel ve. Kaphnih ih naideuh sumdawng pawl khal cun an pehtlaih awsalnak ding zuampi a si ve.\nAn pahnih tongawk ding a cang thei ko ( Sumdawng Milian hrekkhat cun President pa ih nupi le Daw Aung San Suh Kyi an tong aw hmaisa ding ih pehtlaihnak tuahsal a si ding tin an sim). A si, an tongaw leteh ziang hlawknak a um ding, ruahsannak neiin maw kan hngak hrih ding. Awsuak lo ih ttapmi lemzuk hlun maw zoh sal a si ding. A bawr le a kel a si pei maw.\nthup neilo hmuh relnak ( Transparency) le ttunvo laknak ( Accountability) pawl tu le tu a simtu hruaitu pawl an mah rori ah Transparency si a ttul. Mipi tlun khalah Accountability si ding a ttul.\nAn pahnih rem-awklonak karlak ah rak lut vetu cu U Shwe Man a si. Tuihlan Ralkap Cozah san Ralkap sungah khat le khat rualremnak tuahtu a ttuan ih Bogyoke Hmuugyi Than Shwe le Duh Bogyoke hmuugyi Maung Aye ttheh ih Ralkap Council ah Aana neitubik a si. A ni hi political Ambition ti ih ko mi Nainganyee Aana hrang ruahsannak neitu a si.( Curuangah U Than Shwe in President a pe duh lo ih daiten a um mi U Thein Sein sawn President sinak a pek ti ah ruat a si thu theih a si)\nU Shwe Man le Daw Aung San Suh Kyi ih pehtlaih awknak cu kiangkap a rak zohtu pawl ih mangbang ding tiangin tikcu tawite sungah nel-aw zet a si thu hmuh a si. An pahnih in hlutdaw ah an si ih President U Thein Sein par ih an hmuhnak khal a bangaw veve hmang ti a si.\nAn pahnih in 2015 hril awknak ah telin Kawlram ih President si duh thu tu le tu sim rerotu veve khal an si.( President ka si le Ram hrang ah ziangtin Vision pawl ka nei ti ih an simmi theih a si hrih lo)\nU Shwe Man le Daw Aung San Suh Kyi te pahnih ih pehtlaih awknak cu ziangtluk tiang a si ding ti sim a theihlo nan an pahnih ruangah U Thein Sein a cozah cu a harsa tir phah. Cozah ih theh lutmi Ohpade cian’ pawl cu hlutdaw in namhnget sak loin cawltir a theih vekin a netabik ah Cozah cu zumh tlak a silo timi thuhla suah ih thehlut khal a theih.\nDaw Aung San Suh Kyi lamin U Shwe Man hnen ihsin a duhmi cu Daan hrampi remding a si. President tling theinak dawnkhamtu section 59(F) le Daan hrampi remtheinak ding tarlangmi section 436 pawl remding a si. Aana ngah party USDP kai hruai tu U Shwe Man cun himi daan hrampi remding ah a tawlrel rero nan Party sung ah remding hrang lungput a bang awlo nasa.\n2011-2012 kum dinhmun thlirsal a si le tum’bik pathum a si mi U Thein Sein, U Shwe Man le Daw Aung San Suh Kyi kar lak ah dialouge a um ih pehtlaih awknak a tthat ruangah rampi ih daihnak le remtthatnak pawl par ah tthatlam a thleng tir ti ah ruat theih a si.\nA tu 2014 ahcun tum’bik pathum karlak ah Harmony a hlo mi hmuhton a si. Hikhal cu kapli nat a tuartu Kawlram nainganyee ah thil phundang zet cu a si lo. Hitivek dinhmun karlak ah phundang zet ih a lutvetu cu Kaagyoke ti ih kohmi ralkap hotubik Bogyoke hmuugyi Min Aung Hlaing a si.\nRalkap University (DSA) Apatsin No. (19) tlawngsuak, Shanram ah Kah-Sah-Hta hmuu rak ttuan dah tuhlan Bogyoke hmuugyi hlun Than Shwe Ttaihmuu ttuanvo a laknak Ttatmah 88 ah officer ttuan dahtu a tu Kaagyoke ( Ralkap hotu) ih tuikum a ke kar pawl cu lunglut dingmi tampi a um.\nZiang lunglut dingmi a um ti ih sut a sile bawngbi phoih ih Lunggyi hruk hmang laansin a si. Khatlam ih sim a si le Nainganyee lut a tummi thuhla pawl a si. ( President a ttuan ding zum a um)\nZohfeltu pawl le Diplomatic lam ih reldaanvek a sile Ralkap hotu cu tuikum July thla ah ralkap sinak in a cawl ding ih Nainganyee ah a lut ding ti a si.\nHimi ah a fiang hrihlo mi cu USDP ah ziangtin a lut ding, culole Ralkap ih hrilmi kusahle ihsin maw a lut ding ti a si.\nRalkap hotu Min Aung Hlai nainganyee sung a lut thei daanding phunhnih in a um. Pakhat nakcu USDP ah Thupi zet Upa lam hruaitu ttuanvo lakin hril awknak tel ih MP si ding, cuthluh in USDP MP pawl ih sawmso mi Vice President ih hril tling ti a si. Vice President ih hriltling a si hnu ahcu President siding ih hriltling salding a har nawn lo.\nA pahnih nakcu kum 60 kim tikcu 2016 kum kumthok lam caan 2015 hrilawknak ih hriltlingmi hlutdaw pawl kothok caan, Ralkap in Pinsin a lak hnu Ralkap hlutdaw kusahle pawl ih direct hril theimi Vice President sinak direct ih lut a si.\nPakhatnak le pahnihnak ah pahnihnak cu Bogyoke hmuugyi Min Aung Hlai hrang nainganyee lut ding le President si ding hrang a olbik mi a si. A fiang mi cu Bogyoke hmuugyi Min Aung Hlai 2015 hril awknak ah President a si ding ti in Ralkap sung ah thu a leng mi thu a si.\nHitivek ih Ralkap hotu ihsin suak ih nainganyee tuahpeh ding thu tawlreltu cu U Than Shwe a mah rori maw silole tufang ih President U Thein Sein sawn a si ti ah Yangon ih Ramkheltu lakah thungai thlakin ruat le rel rero a si.\nPresident inn thawn a nai aw deuhmi sumdawng hrekkhat pawl cun Daw Aung San Suh Kyi le U Shwe Man thawn rem awlo vivo tu President U Thein Sein cun Bogyoke hmuugyi Min Aung Hlai cu sawm in a hrui thei ti ah an ruat.\nRalkap hotu ih nainganyee sung lutding kekar cu U Shwe Man le Daw Aung San Suh Kyi cun an lungkim tuk lo. A hleice in U Shwe Man cun a duh hrimhrim lo.\nDaw Aung San Suh Kyi a mah rori in Ralkap hotu thawn tongawding in a dil nan a dil micu tong ding ti ah a hmaisa thu a suak ih a hnehhnu ah tongsallo ding ti thu a suak sal.\nKhaikhawm a si le tum’bik pali tongawding thu cu a cang theilo. Ziangruangah ti a sile himi sungih hrekkhat cu Ram hrang hnattuan duh, Mipi ih upat ttihzahmi hruaitu pawl an si lo lawng siloin Political Will khal a um lo.\nHimi tum’bik pali sung ah a thupibik cu Daw Aung San Suh Kyi a si. Ziangruangah tile Mipi lungkimpi mi le leitlun ramtin ih thapekmibik a si ruangah a si. A mah ih hmailam a kekar cu a thupi ngaingai a si. A tu ahcun Daw Aung San Suh Kyi le 88 hnahthlak pawl karlak pehtlaih awknak a tthasal ti khal hmuh a si.\nTum’bik pali sungah pahnihnak thupibik cu President U Thein Sein a si. A ni hi Leitlun ram hmuahhmuah ih theihpinak ngahtu a si. Thleng awknak( Reform) cu cawllo ih peh vivo ding hrang a mah ih thazang a ttul. Curuangah tum’bik pali tongawding thu simhlan ah tum’bik le thupibik pahnih karlak biakawk salnak le tongawk salnak a ttul men thei. A sinan aw suaklo tong awknak silo in a tak ih thlengawknak a duh zettu Mipipawl khal ih thei theimi tongawknak phunpawl si a ttul.\nIrrawady News/ February 24, 2014\nLalnak Asi Daan Ding Vekin Kan Thleng Aw Ding – Thein Sein\nU Than Shwe Le Ralkap Aana Neitu Hlun Pawl Khawi An Thlen


Minung 40 luan le Caw 5,800 phurtu Gulf Livestock 1 Lawngpi a Hlo | Falam Online Media\nNew Zealand in China ram pan ih feh mi rannung phur Lawngpi Gulf Livestock 1 cu Japan tikulh kiang a thlen ah Typhoon Maysak thlisia in a nuai ih Lawngpi cu thilsia le tisuar lakah a hlo ti`n Japan cozah in official in a phuang.\nGulf Livestock 1 Lawngpi cun hnaṭuantu minung 43 le Caw 6000 kimzik a phur ih Japan tikulh Amami Oshima thawn peng 115 hlatnak a thlen hrawngah Typhoon Maysak thlisia in a nuai.\nAmami Oshima tikulh tipi kap ih duty pawl in tlawngkai nithum zinglam nazi 1:45 ah bawmdilnak signal an dong ih bawm dingin an va feh cu, nunhim kawr hruk mipkhat lawng an va hmu.\nAn runsuak mi cu Filipine ram mi Gulf Livestock 1 Lawngpi chief officer Eduardo Sareno (kum 45) a si. Amah cun “tisuar tum zet in kan Lawng a khawng ih a engine a siat. Hna a ṭuan nawn lo.”\nGulf Livestock 1 chief officer Eduardo Sareno (kum 45) an runsuak lai\n“Kan Lawngpi cu thlisia le tisuar lak ah a pil cuahco ih nunhim Kawr hruh dingin thuthan authawm ka thei. Kawr ka hruk ih tidai sungah ka dawp cih” a ti.\nHih Lawngpi ah Filipine ram mi 39, Australia ram mi 2 le New Zealand ram mi 2 an tel ih tutiang ahcun chief officer Eduardo Sareno lawng an runsuak ngah lai.\nAmah cun, “Ti sung ih ka dawp veten theih tawk suah in ka leuh ih thlihrang tisuar lak ah zo hman ka hmu ṭhiṭha thei lo. Vansiat kan tong le in runsuak karlak ah Lawngpi khal ka hmu lo ih Lawng thlun vetu midang khal ka hmu hai lo” tiah CNN hnen ah a sim.\nTu ah, a hlo mi Gulf Livestock 1 Lawngpi le hnaṭuantu minung 40 luan cu ṭuanvo neitu pawl in an hawl rero lai a si.\n← Yangon ramṭhen ih Mina thar 2 cu Music Zone Restaurant &KTV ih Hnaṭuan an si\nCovid 19 Kham sii Suah Thok dingin US cozahpi Timlamnak Nei, A Ni Khal an Phuang? →\nMyanmar ram ah 100 million kum rei zo mi Rannung Cii an Hmu\nPathian cu Siangpahrang a si tiih autu Mibur in California Tlangpar ah Thing Cross an Phun


Mipum Siarnak 1 (Numbers 1)\n21 2223 2425 2627 2829 30\n31 3233 3435 3637 3839 40\n41 4243 444546 47 48 49 50\nMipum Siarnak cabu hin Israel pawl Sinai tlang an liam hnu nisuahnak ramri Pathian ih ramtiam an thlen tiang kum sawmli hrawng an vahvaihnak thuanthu kha a sim. A cabu hmin hi Sinai tlang ihsin an pawhsuak hlan Moses ih mipum siarnak le cumi hnu sankhat hnuah Jordan nisuahnak Moab ramih mipum siarnak thuhla laak ih sakmi hmin a si. Hi mipum siarnak voihnih karlakah hin Israel pawl cu Kanaan ram thlanglam ih um Kadesh Barnea ah an thleng. Cutawk zawn ihsin ramtiam ramih luh an tum nain an hlawhtling lo. Cutawk sehveel ahcun kum tampi an um hnuah Jordan Tiva ralkhat tlangtluan ah an feh. Cutawk ihsin a hrekkhat cu tiva tan in Kanaan ram lut dingah an timtuah, a sinain a hrekkhat cu a cutawk hmun ahcun khua an to cih.\nMipum Siarnak cabu hi harsatnak ton tikah ṭih le phangin an bei a dong ṭheu ih tlunah anmah hruaitu dingah Pathian ih hrilmi Moses le Pathian amah hrimhrim rak dodal ṭheutu miphun pawlih thuhla ngannak a si. Himi hi a miphun pawl thazaang der in a thu rak ngai ṭheu lo hmanhaisehla rinsan tlak le thinsaute in a minung a rak tuamhlawmtu Pathian ih thuanthu le a caancaanah thintawi ṭheu hmansehla thinlung hngetkhoh zetin Pathian le a miphun hnenah pum a pe-awtu Moses ih thuanthu a si.\nIsrael pawl Sinai tlang ihsin fehsuak an tum (1:1-9:23)\n(a) A hmaisa mipum siarnak (1:1-4:49)\n(b) Cin le daan a phunphun (5:1-8:26)\n(c) A voihnihnak Lantak Puai (9:1-23)\nSinai tlang ihsin Moab ramah (10:1-21:35)\nMoab ramih an um daan (22:1-32:42)\nEzipt ihsin Moab tiang an fehnak thutlangpi (33:1-49)\nJordan an tan hlanih zirh awknak (33:50-36:13)\nMipum Siarnak 1\nHmaisa Bik Mipum Siarnak\n1Israel mi pawl Ezipt ram ihsin an suah hnu kum hnihnak a thla hnihnak ih * 1:1 thla hnihnak: timi hi Hebru ṭong in Ziv an ti ih April thlahrek le May thlahrek a ceem. ni hmaisa bik ni ah, Sinai Nelrawn ih ummi Pathian umnak Puanthlam sungah Bawipa in Moses hnenah thu a sim. A thusimmi cu hiti in a si: 2“Nangmah le Aaron in Israel mi pawl cu an hrin ciar le an innsang ciarin mipum nan siar pei. Kum kul le a tlun lam mipa, 3ralkap a ṭuan thei ding mi hmuahhmuah cu an hmin cazin lak uh. 4A lo bawmtu dingah hrin khat ihsin an lal ciar sawm uh. 5Cuih an lal ciar cu a tanglam bangtuk in an si:\nReuben hrin ihsin Shedeur fapa Elizur,\n6Simeon hrin ihsin Zurishaddai fapa Shelumiel,\n7Judah hrin ihsin Amminadab fapa Nahshon,\n8Issakhar hrin ihsin Zuar fapa Nethanel,\n9Zebulun hrin ihsin Helon fapa Eliab,\n10Josef fapa pawl: Efraim hrin ihsin Ammihud fapa Elishama,\nManasseh hrin ihsin Pedahzur fapa Gamaliel,\n11Benjamin hrin ihsin Gideoni fapa Abidan,\n12Dan hrin ihsin Ammishaddai fapa Ahiezer,\n13Asher hrin ihsin Okhran fapa Pagiel,\n14Gad hrin ihsin Deuel fapa Eliasaf,\n15Naftali hrin ihsin Enan fapa Ahira. 16A tlunih lal pawl cu an hrin ciarah hotu an si ih mipum siar hnaṭuantu dingah hrilmi an si,” tiah a ti.\n17Hi lal hleihnih pawl cu Moses le Aaron in an sawm ih, 18thlahnihnak ni hmaisa bik ni ah Israel mi pawl cu an zatein an kokhawm a si. Israel mi zatein an hrin ciar le an innsang ciar in mipum cazin an lak ih Bawipa ih thupekmi bangtuk in, 19kum kul le a tlunlam mipa hmuahhmuah cu an siar ih an hmin an khum ṭheh.\nSinai Nelrawn ahcun Moses in Israel mi pawl mipum cazin cu a lak a si. 20Ralkap a ṭuan thei ding mipa kum kul le a tlunlam pawl cu an hmin rori in, Jakob fapa upa bik Reuben hrinih thok in an hrin le an innsang fekfek ciar in, cazin ah an khum. Mipum cazin an lakmi zat cu a tanglam bangtuk a si:\n21Reuben hrin ihsin thawng sawmli thawng ruk le zanga, 22-23Simeon hrin ihsin thawng sawmnga thawng kua le zathum, 24-25Gad hrin ihsin thawng sawmli thawngnga, zaruk le sawmnga, 26-27Judah hrin ihsin thawng sawmsarih thawngli le zaruk, 28-29Issakhar hrin ihsin thawng sawmnga thawngli le zali, 30-31Zebulun hrin ihsin thawng sawmnga thawng sarih le zali, 32-33Efraim hrin ihsin thawng sawmli le zanga, 34-35Manasseh hrin ihsin thawng sawmthum thawnghnih le zahnih, 36-37Benjamin hrin ihsin thawng sawmthum thawngnga le zali, 38-39Dan hrin ihsin thawng sawmruk thawnghnih le zasarih, 40-41Asher hrin ihsin thawng sawmli thawngkhat le zanga, 42-43Naftali hrin ihsin thawng sawmnga thawngthum le zali. 44-46An zate ih kom tikah thawng zaruk thawngthum zanga le sawmnga an si.\n47Sikhalsehla Levi hrin pawl cu mipum siarnak ah telhcih an si lo, 48ziangah tile Bawipa in Moses hnenah, 49“Israel mi pawl ralkap ṭuan thei ding mipum nan siar tikah Levi mi pawl cu telhcih hlah uh,” tiih a rak ti ruangah a si. 50Cuih tlunah Bawipa in Moses hnenah, “Levi mi pawl cu ka Puanthlam le a sungih hmanmi thilri pawl kilkhawitu-ah re hai aw. Puanthlam le a thilri pawl cu anmah in an phur pei ih ṭhatein an zoh pei; an riahbuk khal Puanthlam ih kimvel ah an sak pei. 51Nan riahnak nan ṭhawn tikah Levi mi pawl in Puanthlam cu an ṭhet pei ih riahnak hmun a tharih nan khuar tikah cutawkah anmah thotho in an sak sal pei. Midang zokhal Puanthlam kiangkapih an rat a sile thah an si pei. 52Israel mi pawl cun a bur a bur in an riahbuk cu an sak pei ih zozo khal anmah ih hrin ciarin anmah ih thantaar thuai ciarah an sak pei. 53Asinain Puanthlam kiangkapah zohman an rat lonak dingah le ka thinhengnak cu Israel mi pawl parih a thlen lonak dingah Levi mi pawl cun Puanthlam kimvel ah an riahbuk an sak pei ih an kilveng pei,” tiah a ti. 54 Bawipa in Moses hnenih thu a pek bangtuk in Israel mi pawl cun an tuah thluh.


Avatar 2 A Suak Cing Ding, Lemcangtu In, “Ka Zohsal Ih Minute 20 Hrawngah Ka Ṭap” A Ti – Meifar\n2009 kum ih an tlangthan mi Avatar zuknung cu leitlun ih zuknung zohnuam bik timi a si ih Titanic zuknung khal a luah’lan thei. Kum 12 hnu lawngah Avatar 2-nak cu an tlangthan tum, Avatar 2-nak hi an tawlrelnak a rei tuk zo nan thuhla a phunphun ruangah an suah lohli thei lo.\nA cangtupa le a cangtunu khal anmah kel a si ding, a cangtunu Saldana in, “Avatar 2-nak cu ka zohsal ih minute 20 hrawngah ka ṭap ciamco. Thinlung neh zettu zuknung a si ding ruangah nan zoh tikah nan supawk a ṭul ding.\nKa zoh rero laiah ṭong ding ka thei lo ih ka mitthli a luangliam, nan theihhngilh nawn lo dingmi zuknung a si ding” a ti. Avatar 2 zuknung cu December 16, 2022 ah an tlangthan ding.\nZuknung tawlreltu in, “Covid-19 ruangah zo cio khalin buainak kan tong thluh, kannih khal thla 4 le hrek cu zianghman cangvai thei loin kan um. Curuangah Avatar 2-nak hi kan tlangthan tlai deuh. A rei hlanah Avatar 3-nak khal kan ṭheh cing ding, Avatar 5-nak tiang aum dingih 5-nak ah a cem ding” a ti.


Obama In Israel A Ngen - Chinland Today Media\nMay 31, 2009 10:52 am·0 comments\nMizan sun ih Palestinian President, Mahmoud Abbas leh US President, Barack Obama White House ih an kawm awknak ah Palestinian President, Mahmoud Abbas cun West Bank ih Israel miphun pawl an um sungah cun rualrem awknak taktak a um theilo ding thu Obama hnen ah a simih.\nUS President, Obama cun Israel leh palestinian karlak ih rualrem nak a um theinak dingah ram hrantei neih veve ding hi Arab ram pawl hmuah hmuah in pawm thei hai sehla a duh thu a sim.\nSouth Korea President Hlun Ih Ruang Phum\nKan dung karih Israel Prime Minister, Benjamin Natanyahu leh US President, Obama White House ih an kawm awknak khalah Obama cun Israel le Palestinian karlak ih rualrem awknak hngetkhoh a um thei nak dingah ram dangdang in tthen awk ttha a tithu a rak sim zo ih. Hi thu hi Israel khalin pawmpi thei ve dingih a duhthu Obama cun a rak ngen ih.Israel in a miphun pawl ih umnak West Bank ah Inn sak nawnlo dingin Obama cun a ngen bet.\nHimi laiah Israel Prime Minister, Benjamin Natanyahu cun Israel minung pawl umnak dingih West Bank ih Inn sakbet a tum nawnlo thu a sim ih . Asi nan Israel pawl an pun vivo ruangah an umnak hmun leh ram a ttul bet vivo dingih himi ruangih ram tthen awknak tuah ding cu Israel hrangah cun\nthil tuah theihlo mi a si a ti. kum 1967 ih Ni ruk sung an rak do awk ah khan Israel in a raklak mi West Bank ah Israel in a miphun pawl a rak umter cih in tuah hin West Bank ah Israel miphun minung 2,80,000 hrawng an um ih. Palestinian pawlin kanram an ti ringring laimi East Jerusalem khal ah Israel minung 1,90,000 hrawng an um lai.\nPope In Thaisun Bethlehem A Lut Ding Ah


Good Friday & Easter Sunday - Chinland Today Media\nMarch 16, 2012 5:29 am·3 comments\n(Anthony B.i LianThang)\nGood Friday nihi tlawngkai ninga ni asi ti kan bible sung ah fiangten kan hmu thei (John 19:31). Jesuh thinglamtah tlun ih an thah nihi tlawngkai ni ngahni a rak si. Himi ni a rasuahnak cu mitampi in ti le rawl ei lo in Jesuh Khrih ih thihnak zuntuar in ninga ni tin rawlulh (Fasting) anrak neihnak in a ra suak mi asi. Good Friday kantimi cu minung pawl kan sualnak ruang ah a thizomi nang le kei rundam kan si, theisalnak ding hrangah Jesuh Khrih nang le kai hrang thinglamtah tlun ah a nunnak pek in, a thi a si ti hngilh lo nak ding hrang ih tuahmi ni a si.\nGood Friday timi hmin hi ziangtin arasuak ti hi zohman in felfaiten an thei thei lo. Asinan mifimtampi in an zum mi pakhat cu “ Good timi cu” God’s timi tongfang hi an rak ngan lai ah an ngansual si ding ti hi an zumbik mi asi. God timi ngansualnak in a rami a si an ti. Asullam tak tak cu Good Friday si lo in “God’s Friday” (Pathian ih ninga Ni) ti duhnak asi tin an ruat. Cun adang ruahnak pakhat aum sal la la mi cu thinglamtah tlun ih Jesuh ih thihnak a tuarnak thawng in sual ngaithiamnak kan comi rundamnak laksawng sunglawi le tha, timi sullam nei in a rami a si tin an zum. An simduhnak cu a thami (Good) tinak in ara tin ruahnak an nei. Anglo-Saxon pawl cun “Good Friday” tin an ko ve.\nCun France, Spain le Italy pawl cun “ Holy Friday” tin an ko. Cun Eastern Churches pawl cun “the Great Friday” tin an ko. Good Friday an rak hman hmaisabik nak cu, kum zabi (4) laiih Jerusalem ih an rak hman mi kha a hmaisabik a rak si ding tin an zum. Good Friday hmaisabik an raktuah lai ah cun Nazi 3 sung, sun nazi 12 in zanlam nazi 3 tiang himi caan sung te hi thupibik in an rak hmang. “ Sun nazi hleihnih hrawngin cuih ram pumpuluk ah zamlam nazi pathum tiang thimkhawzing a tlung”( luke 23 : 44). Martin cun zingkhuavan hlan ah thlacamnak thawn can a rak hmang ve. Himi Good Friday an khawmawk caan ih an thuthlangtar le an sim tambik mi cu Jesuh in a thih hlante ih thinglamtah tlun in a tongmi tongkam pasarih ( The seven last words of Christ ) kha a si.\nEgypt pawl khal cun himi Good Friday ah hin thinglamtah zuk vek asimi sangreu (hmuk) in ei khawmnak anrak nei. Thlanglam American pawl in thuanthu an rak nei ve mi cu “Dogwood” timi thingkung hi asangbik le a thabik asi ruang ah thinglamtah tuahnak ah rakhman mi a si an rak ti. Jesuh in kaimah ka tuarnak ruangah zaangfahnak le sirnak na neih ruangah tuihnu cu thinglamtah tuahawk tlak in va tum in va tha nawnhla aw ti ah a sim, cui a simhnu cun cumi thingkung cu tum thei nawn lo in a fate vivo. Cun himi thingkung hi , a ngreh awk ih thinsen vek in kutneh aum cun apar laifang ah hlinglukhum vek a nei tin an ti. Curuang ah tu ah cun thinglamtah tuahnak ding ah cun a tlak nawn lo ti a si. Jesuh khrih hrang ah cun himi ni hi cu kan hrang ah ruahawk tha lo in atuarnak can le amithli atlak can a si nan, unau nang le kai hrang ah cun hi mi ni hi kan lungawinak bik nisunglawi asi, sualnak in kan luatni a si, curuang ah himi ni ah hin lungawi in in rundam tu cu thangthat in sunlawih in napin au cio ko uh si law …Kan hrang ah a sunglawibik mi le alungawi um bik mi ni …aw ..aw ..aw Goood Friday.\nThosal Ni (Easter Sunday)\nKum zabu 8 hrawng thuanthu ngan thiam (Historian) Bade (672-735) in, Mirang in Easter an ti mi cu Anglo-Sexon ih Spring khuazingnu ( goddess of spring=USA (thal le khuasik karlak, March in May) ti ih an rak ti mi “Easter” in a rami a si. Cui khuazingnu puai cu March 21 (vernal Equinox) hrawngah an rak tuah theu. Thuanthu vek in kan zoh a si le “Eoster” in minung hrang ah tleunak a petu nika a ong tu asi tin an rak ngan. Cun a dang ruahnak pakhat a um sal la la mi cu Easter zarh hi “White Week” (hebdomada alba) tin an rak ko. An rak kawhduhsaknak cu himi ni ah hin tipilnak a inzo tu pawl kha thilrang an hruk ruang ah asi anti.\nCu cu Germany tong in “eostarum” an timi kha mirang pawl in “Easter” an ti a si tin an rak ruat. Ahlan ah cun Easter hi niriat sung an rak tuah, asinan kum zabi 11 hrawng in an runmalter vivo. Himi ni ah hin sal siseh hnenum pawl khal in luatnak an rak hmu. Cutin lungawithawn, luatnak le zalennak in caan an rak hmang. Cun pakhat le pakhat duhdawtnak mitmai le tongkam thawn an rak biak aw. Thosal ni hi Kum zabi 2 hrawngih sincun thaten tuah le rak hman a si zo. Himi thosal ni hmannak thuhla thawn tampi elawk nak le buainak a rak suak. Nisuahnak le Nitlaknak lam tin an rak hmanmi nithlasiar dan a rak bang awk lo ruang ah, cumi ni ah siseh tin an rak timi kha abang awk thei lo.\nCuruangah Siangpahrang Constantine in AD 325 ah “The council of Niece” timi thurelkhawmnak a rak tuah. hi Vernal Equinox hnuih thlapi alahpih hnuih a thluntu zarhpini (Sunday following the first! full moon after thervarnal equinox) ah siseh tin thu an rak hnget ter. Zarhkhat ih ni hmaisabik zarhpini in an rak tuat ruangah calendar ih nithla siarnak ah cun a dang aw rero. Kumtin in a ni a dang awkrero dan cu hi tin asi, 1990 ah cun 15 ni, cun a hmaikum lam ah cun 5, 1, 31 , 4 ti pawl in kumtin a dang awk vivo a si. Himi ni ah hin nang le kai in the, an harsatnak le thil ziangkim in kan luatnak ni a si thei ve pei maw? Himi ni ah sal pawl an luat vek in tuisun ni ih sal na dannak hmun ihsin na luatnak ni a si ve htei pei maw? Ziangsal ah kan tang lai nang le kai? Kan hrangah luatnak ni a thleng zo a si u nau nang le kei luatnak dar an tum thlang!\n“Theology” Kan Ti Theumi Hi Tih Ding A Si Maw?\nPA Hnenih Cakuat\non March 16, 2012 at 9:07 am\nBiblical in kan zoh a si le goodfriday ti a um lo ih miphat ih idea men a si ih a dik vek in kan zum sual pang a si.santiluan in a cak ih kan thisan ah a ciah ngah zo fawn.Roman calendar le Hebrew calendar a bang aw lo.nithum le zanthum cu hebrew in a kim thei ih Roman calendar in a kim theilo so khaw.pathian ih thupek a si lo pi.\nBible ca ih ngan mi hi theih fiang ngai2 lo ih kan tong pang a sile a thei fiang tu pawl hrang ah zg tin si an ruat pei???? in ruat pei???? tu kan hman mi calender leh hebru calender an bang awk lo pi..tha ten ruat aw na zoh duh a si le kan hman mi Bible dung lam ah tha ten leh fiang ten in a let ding…..good friday na thei duh ngai2 a c le lantak puai tin an hman mi kha zg a c tin ruat hmai sa aw……Kan biak mi kan Pathian nih lo thlasuah hram seh…..\nAnthony B. LianThang says:\nKha rual le pawl,\nnan ruahnak kha an tha zet, mah ruahnak le dinnak ah fek te ding thei ding in zuam sin uh si, cu mi kan dinnak kha mah ruahnak lawng si lo in, ca tampi siar in a si thei dan ding hawl cio uh si…\nNan zumnak par ah ka lo uar zet hngai, fek ten nan zumnak ah din zuam cio uh law, Pathian in lo umpi hram hngai seh law!\nAnthony B. LianThang


Cohlan Tlakmi Raithawinak - Chinland Today Media\nMay 20, 2010 12:58 am·0 comments\nA tthami tuah cila cohlan na si ko ding; sikhalsehla a ttha lomi na tuah ruangah sualnak in nangmah neh dingah sahrang bangin sangka in a lo bawh. – Seemtirnak 4:7\n– 1 Sansiarnak 10-12\nKa rualpi pakhat in ka innhnen nu Bible laksawng a pek tikah ka thin a nuamzet. Asinan ka innhnen nu in, “Ziangruangah Pathian in Kain ih pekmi raithawinak cu hnong tahrat in a parah a tawkzawn ruahnak a nei lo, ti hi ka theithiam lo ruangah Bible siar ka cawl. Kain cu Lothlo pakhat a si vekin a neihmi a pek. Raithawinak pe dingah thil dangdang rak lei dingin Pathian in a ring maw si?” tiah i ti. Bible ih sim duhmi a ruat palh.\nPathian in hanghnah hangrah a duh lomi a si lo. Kain ih raithawinak in a dik lomi a thinlungput a thup timi a thei. Pathian ih Daan vekin a nungcang duh lotu cun Pathian hnenah an pe aw ngaingai lo, ti a langter.\nKan sunglam ih lungruhnak in Pathian thawn in tthenter nain a lenglam nun ih Amah biak cu a olte. Judas in a lenglam lawng Pathian betu pawl in an nun sualnak khuh dingin biaknaklam cangvaihnak an hman thu a ngan: “An hrangah ttihnung a va si ve. An thlunmi cu Kain ih a rak thlunmi lamzin a si,” (Judas 11). Amah thangtthatnak hlasak le A hnattuannak hrangih peknak in Pathian kan rian thei. Thinlung takih tuah lomi peknak le thil cu Pathian in a cosang lo.\nPathian cu kan tumtahmi le kan sunmang hnakin a ttha sawn maw? Sualforhnak kan tonmi hnakin a man a khung sawn maw? Kan nunram ih a thupibik a si zia langternak cu a hnon lo dingmi raithawinak a si. – Joe Stowell\nBawipa, kan lo biaknak le ka lo thangtthatnak,\nKan thinlung in Na hnenah a sung kan khannak cu;\nCohlan tlakmi duhdawt thawinak si hramseh,\nNa thluasuah hmuahhmuah cu tlunvan ihsin an ra. – Sper\nA hnenih a sungkhantu thinlung cu\nPathian in a hnong dah lo ding.\nTham Theihmi Duhdawtnak


Tawkua Ṭial ih zir in a Totu theithiam thei Smart Toilet an tuah | Falam Online Media\nStanford University ih scientist pawl in minung hriselnak thei thiam mi smart toilet danglam zet an tuah suak.\nCumi toilet cun a totu taw ṭial ih zir in zo an si timi a theithiam ih a thawhtu ek le zuun in an hriselnak a tah thiam.\nSmart toilet cu a khihtu hriselnak theithaimmi nazi fim (smart watch) vek, device phunkhat a si ih camera le motion sensors an bun mi cun a thawhtu ek le zuun ah natnak/natnak suakter theitu a tel maw timi a zoh thiam.\n“Smart toilet tuah tum in ka idea ka relsuak cu a dangdaituk ruangah an hni ciamco” tiah zirzoinak hotu Sanjiv Gambhir in a sim ih “bathroom cu zopoh ih hman mi a si. Hrial theih khal a si lo ih natnak theithiammi device kan bun bet tikah minung hrang ah a ṭangkai zet” a ti.\nSmart toilet ih ek-zuun fen hlo tuding tidai khawlnak lever ah fingerprint reader a um cih ih tonak tang ih bun mi camera khal in a totu tawkua ṭial ih zir in zo a si timi a theithiam.\n“Ruah/zoh remlo thil danglam cuang a si nan a hmangtu hrang ih ṭangkaizet dingmi device pakhat a si. Ek lak ah rilpi cancer, zuunkong phu lam cancer le nat ci dangdang suakter theitu a tel maw timi a theithaim. Kutzung ṭial vekin pakhat le pakhat kan tawkua ṭial a bangaw lo ih smart toilet sung ih camera cun a totu taw ṭial ih zirin zo a si timi a thei thiam” tiah Gambhir cun a sim.\nSmart toilet cu doctor le nat check nak cet aiawh tuding ih tuah mi a si lo ih a hmangtu pawl ih natnak nei mi kha a luar hlan ih rak simtheitu hrang ih hman ding sawn a si.\nGambhir cun “A hnaṭuan dan cu mipakhat in a hmang zik tikah motion sensor in a rak thei thaim. Cule biometrics khan zo a si timi a theithaim ih data a lak mi kha cloud server ah a kuat cih hngalh.”\n“Camera in ek sample a record mi cu algorithms in ziang a tel ti a zohciang. Cuvek ṭhiamṭhiam in Zuun khal cu algorithms in a zoh ciang” a ti.\nStanford University ih mithiam pawl cun mipum 300 hmang in survey an nei lai ih survey ih teltu zaṭek 52 cun “Smart toilet ih Ek le Zuun thawh a har cuangnak kan thei lo” an ti.\n← Falam : GTI Phunsang Tlawng sak nak ding Hmunhma an hal\nSagaing ramṭhen ih innkang ah nauhak pahnih an thi →


Tuihsun A Si Thei - Chinland Today Media\nFebruary 17, 2009 4:03 am·0 comments\nRaalring in timtuah cia ringring in um uh, ziangahtile Mi Fapa cu nan rin lo laitak fang ah a ra thleng ding a si. – Matthai 24:44\nKumkhat Sung Baiblal: – Puithiam 21-22\n– Matthai 28\nKan dung kumkhat laiih ca ka siarmi sungah America ih TV pawl digital signal thawn an kai lo asile an TV pawl hna a ttuan thei nawn lo ding ti a si. Electric lam thil zuarnak dawr tampi ah thuthannak an taar ih converter box leinak hrangah acozah in $40 lethmat an pek.\nMi tampi in an TV an ong tikah hnattuan thei dingin a ttulmi cu an tuah ko ding tiah ka zum. Ni khiah in raalrinnak pekmi thu parah kan raalring ttheu nain hmailam nikhat ni ih a cang leh ding timi thu parah timtuahnak kan nei ttheu lo.\nJesuh kha a dungthluntu pawl in a ratsaalnak ding ni an sut tikah, “Cuih ni cu Pa Pathian lawng in a thei” (Matt. 24:3) tiah a ti. Cuih ni le cuih caan cu zohman in an thei lo, van ih a ummi vancungmi in siseh, Fapa in siseh an thei lo, Pa lawng in a thei” (c. 36) tiah a ti. “Curuangah raalring tein timtuah cia ringring in um uh, ziangahtile Mi Fapa cu nan rin lo laitak fangah a ra ding a si” (c. 44) tiah raalring te’n um dingin a forh hngai.\nZiangtikah Jesuh a ra saal ding ti kan thei lo, ziangtik caan khal ah a ra thei. RBC ministry hram thoktu Dr.M.R. De Haan in a zungkhan sungah “Tuihsun a si thei men” timi ca a taar.\nNitin ttuan ding ih kan tumtahmi kan suai tikah tuihsun ah Khrih a ra thei ti kan thei maw? Amah tong dingah kan timtuah cia maw?\nKhua a thimzet nain zing khawvang a nai sin,\nVancung ihsin Bawipa a ra cing thei men;\nKhuathim sungah ruahsannak thluasuah a tthang vingvo,\nRuntu Bawi Khrih a ra ding…tuihsun a si thei men\nA Hmunmi Duhdawtnak


Khrihtian Sakhuanak Zirhi Thlifiangtuklomi Zir Asi Lo - Chinland Today Media\nNovember 27, 2012 6:41 am·0 comments\nKhrihtiannak pawl tlawng ih zirhhi thilfiangtuklomi zirhnak a si tiin English tlawng zirhtu pawl cun an ti. ‘Hi mi kan zirhnak in ruahnak lam ih ṭhansohnak a ti caklo sawn thei a si’ ti khal cun Dr Nigel Fancourt, Oxford University ih hnaṭuan cun a sim.\nAmahlawngte mipi ruahnak an laknak ahcun Oxford University ih tlawng ih Khrihtiannak zirh hi thil thupi le a ṭulmi a siih English thuanthu theihnak hrangah zir tengteng ṭulmi a si tiin ṭhentum ih ṭhenhni zatek (64) pawlcun an rak ti.\nMipi ruahnak an lak mi ih upa pitling 1832 lak ihsin zatek 57% pawl khal cun Khrihtiannak hi nauhak pawl in English sakhuanak pawl nitin an nunnak ih an theihtheinak dingah an zir tengteng a ṭul tiin an ti. Cumilak ihsin zatek 44% pawl khalcun zirh ding a ṭulnak thu an rak lungkimpi.\nBiakinn Sungih Meithal Ken Siangtu Arkansa


England Captain John Terry Uire - Chinland Today Media\nEngland Captain John Terry Uire\nFebruary 2, 2010 4:02 pm·0 comments\nJohn Terry...Nupi bumpa\nTiger Wood in dungthluntu thazet a nei. Tiger Wood nunau ih a hminsiat daanziapawl cu thuthangca ah siarcawkloin tarlangzo a si. Atu ah England football captain John Terry cu a bawhlungsitpi a rualpa Wayne Bridge ih fala hlun Vanessa Perroncel thawn a thupten an rak it tlang theu ruangah nau a pai ih thuthanglatupawl in a thuthuppawl ram tin ah an pholang thlang a si.\nHarsat a tuar rerotu a nupi....\nJohn Terry cun hivekih arak caan daan pawl thuthanglatupawlih theilo ding ah daanthiampawl a rak rawn theu. Cutin kum (11) sung a nupi duhdawtzetmi Toni Poole a rak bum lawng men hmansiloin a tu ah faphir pai in a tansan. Thuthang lakhawmtupawl cun Terry ih fala kawpmi (10) lenglo felfaiten an thei ih an ihtlang daan pawlkhal kimcangten an sim thei.\nCumi lakah pahnih cu a duhdawtve mi an si. Terry ih nupi Toni cu hivek riahsiatthlak zetmi thuthang a theih tikah lungngai mangbangin Jubai ah a zam. Tuini 2 February 2010 ah Terry cu captain ihsin ban ding ah a thurel sak a si. Asinan thunetnak an tuah theilo ruangah England manager Fabio Capello in thunetnak a tuah lai ding. England mipi cun tuikum June tla ih world cup ih neihnak an co lo ding an zumthu khal an sim tel.\nJohn Terry hruaitu a pu Tiger Wood:\nEngland Ram Hrang Ka Tuan Duh : David Beckham\nTiger Wood Mualpho Sal Ding\nEngland Le Ireland An Leknak Ah Ashley Cole Laksawng Pe\nCapital One Cup Champion: Chelsea\nInter Milan Captain Cawl Hrihlo Ding


Ṭio Mipi Pawl Hrang Theihternak & Ralrinnak – Meifar\nṬio Mipi Pawl Hrang Theihternak & Ralrinnak\nMarch 5, 2022 zingpit nazi 5:55 ah tualsung mipi humhimtu pawlin India-Myanmar ramri ih umhmun khuar ralhrang sakhan cu an va kap ciamco. Falam peng, Rihkhawdar khua No.2 veng ih um ralhrang sakhan cu an va kap ih amalbik ralhrang 5 an thi ih hliamtuar tam zet an um tin PDF-Zoland in an phuang.\nHaimual khua lamih umhmun khuar ralhrang pawlin meithal le ralthuam picang in an kap bawm. An kahawknak hi nazi 1:30 sung hrawng a si ih mipi lamah hriamtuar malte an um. Himi an doawknak ah PDF-Zoland, CDM-Siyin, CNDF, CNA, CDF-Hualngo pawl an tangkhawm.\nCDF-Hualngo in, “Rihkhawdar Town sungih um, abik takin Ṭio mipi pawl theihternak. (1) Dothlennak fehpi rero lai a si ruangah kan ral uico ralhrang pawl thawn biakawknak hrimhrim nan nei lo ding.\n(2) Ralhrang cozah a tluksiat theinak dingah mipi le mipi ralkap pawl hi kan tangtlang a thupi tuk. Cuti laiah ralhrang pawl tanpitu nan um asilen Dalan ti nan si ding. Dalan pawl parih rorel dan vekin nan parah thurel a si dingih hmalaknak kan nei ding” tin an tarlang.


Hruaitu - Rev. Dennis Ngun Thawng Mang - Chinland Today Media\nHruaitu – Rev. Dennis Ngun Thawng Mang\nZomi Baptist Convention (ZBC) ih General Secretary Rev. Dennis Ngun Thawng Mang thusuhnak hi CT team pawl in a veikhatnak live ih thusuhnak kan tuahmi a siih, tlamtlin lonak parah in rak theihthiam sak ding CT thlirtu zate hnenah ka dil duh a si.\nPastor Thomas Tun Sian Mung ih ordian an pek nak ah Baptist Union of Victoria (BUV) ih sawmnak leh Pastor Thomas, Chin Christian Fellowship (CCF) Melbourne pastor ih sawmnak ruang ah Australia a tlawn thei nak cu a si.\nMay 2, 2011 ah Melbourne a thleng ih Chin Christian Fellowship (CCF), leh Emmanuel Christian Church Melboure ah Pathian thu simnak a nei. Australia khawpi Sydney khalah Pathian thuthangtha simnak anei zo ih tu ah Perth ih Chin mi pawl hnenah Pathian thu simnak a nei rero lai fang a si. April 31 ni ah Kan ramah a kir sal ding.\nYoutube Ah fiangten:\nRev. Dennis Ngun Thawng Mang, ZBC Gen. Secretary Interview


Bophy Typhoon In Philippine A Nuai - Chinland Today Media\nDecember 4, 2012 11:23 pm·0 comments\nPhilippine ram thlanglam ah a nasa zetmi typhoon Bopha thlisia in a hnuai ih mi 40,000 hnakih tam cu thlisia khamnak inn pawlah an ṭhawn. Hi thlisia hi tuzing Tlawngkai Nihnih, 4.12.12, ni zingpit ah nazi pakhat ah km 210 (210 km/h, 130 mph) in a hrang ih ruahpi nasa zetin a sur phah.\nThlipi le ruahpi ruangah electrict pawl a siat ih hmun hrekkhat ah ti a lik. Hi Bopha Typhoon hi thlanglam Philippine ah Washi Typhoon thlipi a hnuai ih mi 1,500 hnakih tam an thi hnu kumkhat rei ah a hrangsalmi a si.\nMani Tlawngkai Nikhatni ah President Benigno Aquino in mipi hnenah Bopha Typhoon nasa zetin a hnuai ding ruangah ralrinnak a pek zo. President in tuikum thlisia lakih a nasabikmi a si tiin a rel. Asinan kan sunralmi pawl cu a cangthei tawkin kan bawm-awk ding tiin a simbet. Hi Bopha Typhoon ih mit hi km 600 kau a siih thlanglam ihsin nitlaknak lamah a ṭhawn ih Thlanglam Tuluk Tipithuanthum a thleng deuh lo tiin thlisia lampang ṭuanvo neitu pawlin an sim.\nPhillippine Ramin South Korea Ram Ih Raldonak Jet 12 Lei Ding


Easter Sunday timi hi ziangtinak si? Zumtu in kan hman ding a si maw? | The Chin TImes\nEaster Sunday timi hi ziangtinak si? Zumtu in kan hman ding a si maw?\nLAWRKHAWMthechintimesadmin - November 28, 2019\nMalaysia UNCHR in mithar a la ngaingai maw?\nTui zing, November 28, 2019 ah Myanmar ram ihsi raltlan mipi tamzet cu UNHCR in mithar a la ding...\nNEWSthechintimesadmin - November 26, 2019\nKorea Lemcang le hla sak thiam Gu Hara cu a inn ah thi cia ih hmuh a si\nKARA group ih rak um dah mi hlasak leh lem cang thiam Gu Hara cu a liam cia November...\nChin Newsthechintimesadmin - November 15, 2019\nChin Hminthang Tertu Esther Dawt Chin Sung le Benjamin Sum\nTufang cu putar, pitar, nauhak upa tiloin Myanmar Idol ih buai a si cio. Tuihlan ah Myanmar Idol hin...\nThubuai: Easter Sunday thu ah hmuhdan theihdan le ruahdan a bangaw lo. Mihrekin Easter Sunday cu Easter Bunny, le Easter eggs thuhla rori ah kan ruat. Mi tampi cun Easter Sunday cu Zisui thawhsal ni ih thil pakhat-khat tuah ding tinak ah kan ruat. Ziangtinak bik a si pei?\nSimfiangnak: Bible vekih kan zoh asile Zisui thawhsal ni le Easter Sunday hi pehparawknak a um lo. Easter timi hmin cu leitlun lam, Eastre (asilole Eostre) ih ra a siih nunau pathian (goddess) vekih sunloihmi a si. An theory vek asile, Eastre cu “ni suahnak lamih nunau pathian (ni a suahnak hmun ihsin),” tinak a si. Cumi sunlawihnak puai cu Eastre tiih kawh a siih Europe saklam ramah Saxons thawngin thlatang hrawngah cui nunau pathian sunloih a si.\nZiang thil in lehlam, hi leitlun pathian thawn pehparawmi thilin kan Khristiannak ah hmun run la ciamco. Hlan, Roman Catholic Kawhhran san laiah Zisui thawhsal ni an tuahnak ah hi leitlun thil ih an tuahmi thawn an hmanrawi a si thei tiih simtu khal an um.\nKan Bible in fiangtei in simmi cu Zisu thawhsal ni cu zarh khatih ni hmaisabik, Zarhpi a si (Matt. 28:1; Mar. 16:2,9; Lk. 24:1; Jn 20:1,19). Zisui thawhsalni cu 1 Korin 15 sung vekih hman ding a si sawn. Zisui thawhsal Ni hi zarhpi ni a siih Easter thawn pehparnak khal a um lo, hmantlang ding tla a si lo. Easter in Zisui thawhsalni, zarhpi ni ah zianghman tuahmi tla a nei lo. Zumtu Khristian taktak hrangah cun Zisui thawhsal ni kha Easter Sunday tiih hman rero nak san a um lo ih kan duh asile “Thawhsal Nipi” asilole “Zisui Thawhsal Ni” tivek ih hman a ṭha sawn. Taktak ahcun Zisui thawhsal Ni hi kumkhat voikhat hman ding asi lo, zumtu kan nunah nitin ih hmang ding kan si sawn.\nEaster Sunday Calendar: 2017 – April 16, 2018 – April 1, 2019 – April 21, 2020 – April 12\nSource; Ting Hlei Thang\nPrevious articleKawl Kumthar Nikhatnak Ah Mi 3 An Thi, Mi 210 Hrawng Siizung An Thleng\nNext articleThang Tin Lian Memorial Hall Sak Ding Thu le Lailun ah Chin National Museum Sak Ding Thu\nthechintimesadmin - November 26, 2019\nKARA group ih rak um dah mi hlasak leh lem cang thiam Gu Hara cu a liam cia November ni 24 ah a inn...\nthechintimesadmin - November 15, 2019\nTufang cu putar, pitar, nauhak upa tiloin Myanmar Idol ih buai a si cio. Tuihlan ah Myanmar Idol hin kan Chin mipi in rak...\nMayweather in Manny Pacquiao Thawn Thongawksal Dan Ding Tawlrel\nthechintimesadmin - October 12, 2019\nFloyd Mayweather cun China lam ih thong awk nak ding lam cu ruat thei loin Manny Pacquiao thawi' thong awk dan ding lawng lawng...\nVice President Thu In Hakha – Hman Daw Lamzin Tuahnak Hrang Ramkulh Paisa 1 billion hmang ding\nthechintimesadmin - August 27, 2019\nChin State cozah hnaṭuan dan thuhla rel theitu, Municipal chief U Soe Htet cun, Rampi Vice President U Van Ṭhio ih thupek vekin Chin...\nLAWRKHAWM thechintimesadmin - November 28, 2019\nTui zing, November 28, 2019 ah Myanmar ram ihsi raltlan mipi tamzet cu UNHCR in mithar a la ding tiah ruatin UNHCR office hmai...\nNEWS thechintimesadmin - November 26, 2019\nChin News thechintimesadmin - November 15, 2019\nChin News thechintimesadmin - August 27, 2019\n© 2019 The Chin Times | All rights reserved.


Chin Politic Thlirnak Series (Pastor Hre Mang) - Chinland Today Media\nChin Politic Thlirnak Series (Pastor Hre Mang)\nJanuary 2, 2012 5:46 pm·0 comments\nRev. Hre Mang (B.A. Political Science, M.P.A. Public Affairs, B.Th. Th.M. Theology)\nPastor Hre Mang\nCT: Kawlram acozah thlengh awnak tluan ah na hmuh daan le thlir daan?\nTuisan ralkap uknak ihsin mipi uknak (democracy) ah thleng aw dingin nuamtete’n thleng awknak (gradual evolution) hi Kawlram thleng awknak dingah asi dingmi, a thabik in a lang tiah 2003-2004 laiah cahram ka rak ngan dah. Atuvekin a thleng aw mi pawl hi a hram thawhnak kekar tumpi asi ih lungawi zetin pom le co hlan ding asi. A tlangpi thu in, leitlun ramkip ram uk awknak thleng aw mi pawl kan zoh asile, ralkap uk awknak cu mipi uk awknak ah thleng aw dingin lamzin pa thum a um: i) Ralkap uknak sung ihsin amahte kaihruai aw thei nawn loin an siat, lole cozah kumpi uk awknak cu mipi kut ah an ap, ii) hriamhrei thawn siatsuah an si, international bawmnak in dothlengtu pawlin ralkap cozah an neh, iii) nuamteten thleng awknak, a tu ih kawlram thleng awknak vek in. Cumi pathum lakah a tu ih kawlram thleng awknak vek hi a thabik, a himbik asi theu.\nKawl ralkap cozah kumpi thawn mipi hnatuan tlang tikah mipi siseh ralkap siseh democracy hrang ramkheltu pawl hrangah siseh hlawknak asi. Ralkap pawl hrangah nuamnai ten an fehnak lamzin him zetin rampi uktu tuanvo an suahsan vivo thei ding. Democracy hrang ramkheltu pawl khalin hriamhrei thawn mi tampi thisen luangter loin democracy pitling dinthei dingin ram kumpi uk awknak thuanthunung cu an nawr vivo thei ding. Mipi pawlin fimkhur zetin lamzin ong aw mi poh ah cozah kumpi le senpi vangtlang thu hla tawlrelnakah tel sinsin thiam a thupi. Ramleng ihsin zalen zetin Kawlram Democracy hmasawnnak hrang ramkheltu pawl khalin aukhuangin leitlun khawmual tinah cozah kumpi siseh leitlun ramtinkar pawlkom hnenah siseh ausuahpi in nawr sinsin a thupi fawn.\nKumpi uk awknak cu ralkap pawl lawng sin awn loin mipi aiawh hriltlinmi mi tampi sawn an tel zo, pursum leilawn (economics) lamah ramdang dawr aw tawn dingin sangka a ong vivo zo, ramkheltu political party pawl tampi hril awknak ah zalen zetin tel thei dingin sangka on asi vivo zo, ramsung miphun dang ramkhel dothlengtu pawl thawn biakremnak a tuah zo ih a tuah rero lai, tvp, tampi ram thuanthu hmailamah a thalam in hma a sawn vivo asi ti cu zapi theih le pommi asi ko ding.\nCT: Kawlram ukawknak a thlengh aw hnu Chin mipi hnen ah ziangtivek danglamnak a thleng?\nRamleng um, kum 20 lenglo rampi suahsan zotu hrangah ziangvek danglamnak a thleng timi cipciar cu sim theih asilo ding. Asinan langpang zetin a thleng aw mi cu Chin State kumpi cozah a dingsuak ih mipi hrilmi palai pawl an tel thei. Kumpi uk awknak thu mipi pawlin zalen zetin an sim, an rel, an tel thei ve mi hi a thupi zetin danglamnak asi. Hivek thuanthu khirhkhan laiangah Kawl ralkap pawl ziangtluk an sual, an thalo, an diklo, timi hnakin an thatnak, senpi vangtlang, mipi hrangah sangka a ong aw mi pawl ziangtin thatnak lamzin parah cakzetin kan tlanpi ding timi a thupi zet. Chin mi pawlin Chin State lenglam ah “Chin Affairs Minister” kan neih thei mi tla hi danglam zet, thiltha tukmi, Chin mi thuanthu duh um zet asi. Cui hleiah kum reipi hnu ah Chin mi pawlin mipi hril thlinmi palai Kawlram kumpi rorelnak ah palai kan neihsal thei mi tla kekar khat hmailamah kan kar tinak asi fawn.\nCT: CNF le Chin State Government Ceasefire tuah ding mi thuah na thlir daan Positive le Negative impact?\nCNF le Chin State govt. biak awknak ah “cease fire” an tuah ding timi cu rel ding a mal zet. CNF le Chin State govt. an kap aw aw titla kan thei dah lo ih “kah-cawl” “Cease fire” nei ding timi tla sim ding a um hrih lo. Asinan, a thu in cu CNF cu Kawlram cozah do tu asi vekin rem awknak hrang biak awknak cu thiltha asi. Kawlram kumpi in zovek tla ramhnuai ah meithal kai loin lungrual ten kekar tlang a duh ih a tamsawn, zaahza zikte hriamhrei kai pawl a biakrem theh zo mi asi. Curuangah CNF/A pawl tla ramhnuai ah hriamhrei kai rero tul nawn loin cozah kumpi huam sungah an lut thei asile thatnak tampi a um ko ding.\nCT: CNF le Kawl cozah thawn ceasefire tuah hnu Chin State sungah CNF in mipi tlun ahle cozah tlun ih thu a nei theih daan? Chin mipi lam ihsin cohlang theih an si pei maw?\nCNF le Kawl cozah biak rem awk hnu thu cu sim a cu hrih lo. Asinan ruahnak ti tamtu menah sim asile thilcang theimi menmen sim asi ko. CNF le Kawl cozah an biakrem awk tla le CNF cu political party pakhat asi vekin Chin mipi lungkimnak tel loin Chin mipi parah thuneihnak an nei thei cuang lo ding. Chin mipi pawlin CNF cu ziangtiang an pom in an co hlang ding timi cu Kawl cozah in ziangvek dinhmunah a ret duh timi parah a hngat aw ding.\nCT: CNF in thuanthu tampi arak nei ih Tuitum an reform sal tikah Ziang ruang bikah Dr. Za Hlei Thang kherkher hotu ah an hril?\nCNF reform ah “Ziang ruang bikah Dr. Za Hlei Thang kherkher hotu ah an hril?” tiah ruat ding asilo. CNF hotu pawl le Dr. Za Hlei Thang ziangvek pehzawm awknak an nei timi nan thei asile “ziangruangah tu lawngah president ah an ret?” tiah thu nan sut duh sawn dingmi asi. Pu Lian Uk, Pu Nang Thang, Pu Kip Kho Lian te pawl cu CNF hotu pawl thawn ramleng Chin politics ah neihniam zetin pehtlaih awknak nei ringring an si. Chin mi lakah mipi rinsan mi le hmin nei an si ih ramleng politics ah hruaitu ding hrimhrim an si ko. CNF pawl politics an thiam zet asi. A bik takin Kawlram cozah thawn biakremnak nei ding an si tikah CNF in ramleng um Chin mi zapi asilo hmanah a tam theibik a huap asi timi Kawl cozah hnenah langter ding cu CNF pawl tuah dingmi hrimhrim asi. Cutin sim tikah Kawl cozah thawn biakremnak hrangah a hmin men in hman mi siloin Chin miphun ramkhelhnak ah Chin mi zapi duhmi khaikhawm in hmailam kekarnak asile a tha tuk mi asi.\nCT: Pu Dr. Za Hlei Thang hi kan Chin mi pawl ih rinsanmi pacang pakhat a siih amah le tuanpi dang pawl ih ruahvek in ramsungah a cangvaih thei pei maw? Positive le Negative consequences pawl ?\nPu Dr. Za Hlei Thang in ramsung politics ah ziangtluk a cangvai thei ding timi simcia thei dingin ka theihmi thu a mal tuk. CNF president a tuan tik ah CNLD a suahsan zo maw tit la ka thei lo. CNF party hmin in ramsungah politics a tuah pei maw, culole CNF pawl support mi political party pakhatkhat sung ihsin a cangvai pei maw, tvp, ruat ciamco ding khal asi hrih lo in a lang.Simcia thei mi cu CNF le Kawl cozah an biakrem awk thei asile Pu Dr. Za Hlei Thang tla daan vekin (legally) ramsungah a lutsal thei ding ti tiang cu simcia theih asi ko.\nCT: Tuitum ih CNF reform mi hin Chin mi zaten ai-awh thei ngaingai pei maw?\nRamleng ramhnuai ihsin leihnuai (underground) ramkhelh nak thu ah “mipi aiawh” timi hi hman theih asilo. Tuitum CNF reform thu ah USA ih um Chin mi, Falam le Tedim, Matu lam pawlin theihpinak a um lo kan tile a sual lo ding. USA ah Falam pawl sihcih awknak Chin pawlpi siseh Zomi pawl sihcih awknak Zomi Inkuan siseh Matu lam hruaitu Former CNF GS Rev. Dr. Val Thang te siseh, tvp Chin mi tampi in CNF reform an tuahmi thu thawn pehpar in telnak an nei lo. Umzia cu ramkhelhnak dothlengnak cangvaihnak ah ramsung langpang (over ground) politics vekin mipi duhnak lakhawm hmaisa in mipi ai awh timi a um thei lo. Curuangah mi pahnih khat khalin mipi lungkimpinak tel loin mipi hrang a tulmi sim le aupi theih asivek CNF pawlin an tuahmi tla mipi ai an awh maw, awh lo maw, buaipi ciamco ding asilo. Mipi ai an awh maw awh lo maw timi hnakin mipi hrang, ram le miphun hrang thiltha an tuahsuak thei ngai pei maw, an tuah maw, timi sawn hi thlirthlak ding asi, a thupi sawn mi asi.\nMipi pawl khalin a tuantu pawl vek thotho in mai duhhrilnak liolio in tel thei tel lo thei, dinpi thei dinpi lo thei an si. Kawlram cozah thawn biakremnak an nei ih ramsung an lut tik lawngah mipi ai an awh maw, timi cu mipi le cozah karlak ah ruat le tuahfel dingmi asi. Ramsung an lut hnu hmanah mipi canpual la in senpi vangtlang mipi bungrua hmangin, mipi hrang siatnak thatnak a thlen theitu dinhmun pek an si ding tik lawngah mipi aiawh an si maw si lo timi thu cu ruat asi ding.\nBible Tlawngkai Tlangrai


Rukru An Kai, Mipi In “Zangfak Um In, Ngaithiam Men Uh” An Ti – Meifar\nRukru An Kai, Mipi In “Zangfak Um In, Ngaithiam Men Uh” An Ti\nRukru cu thiltha lo a si, asinan thenkhat cu an dinhmun in a pek lo ruangah thilruk duh lo zet khalsehla thilruk duhnak thinluang an neih phah. Covid-19 in Malaysia ram cu a nuai ciamco ih mipi khal an harsa zet, thinhar beidong ruangih thataw khal an um zo.\nSeptember 11 sun ah Malaysia pacang kum 24 mi cu Sarawak, Miri Times Square sungah ava lut ih naute cawhnawi bur 3 a ru. Maket sungah cun thitha zetzet aum nan zianghman a la lo ih baby formula milk bur 3 a lak hnuah a tlansuak, thil a ruk lai cu CCTV in arak zuk ngah thluh.\nCutin, vengsung police pawlin an kai hngal ih rukru thubuai orhter a si. Amah hi nupi nei lai a si ih naute an nei pekte, a thuhla cu onine sungah an thlah ih mipi in “Zangfak um in, ngaithiam men uh” an ti.\nThenkhat in, “Dawr neitu sisehla cun ka ngaithiam men ding. Thilruk cu a tha lo, asinan thildang zianghman a ru lo ih naute in ding cawhnawi lawng a ru. cawhnawi ru ti cu an tulhai tuk ruangah a si ding” an ti. Polce pawlin ziangvak hremnak an pe ding ti cu theih a si hrih lo.\nPDF Mino 2 An Thi\nMyTel Ban Siahsuah Tum Tin Mino 3 An Kai


PDF-Kalay Paralṭha 2 Ih Nunnak Liam – Meifar\nPDF-Kalay Paralṭha 2 Ih Nunnak Liam\nNovember 23, 2021 admin Lawrkhawm 0\nKalaymyo thlanglam Kyauk Pyut khua ih umhmun khuar ralhrang pawl cu PDF-Kalay in an va kap. Kyauk Pyut khua ah inn 230 hrawng an um, khuasung mipi zaten hmundang ah an tlan thluh.\nAn khua sungah ralhrang le an kuthnuai Pyu Saw Htee pawl lawng an um. November 21, 2021 zinglam nazi 10:00 hrawng ihsin an kapaw ih sun nazi 1:30 tiang an kapaw ciamco. Nazi 3:30 sung an kahawknak ah ralhrang 5 an thi, Pyu Saw Htee khalah mithi le hliamtuar an um thu theih a si. Mipi kilhimtu lam pahnih an thi ve tin PDF-Kalay in an tarlang.\nRam le miphun hrangih nunnak liamtu pahnih cu PDF-Kalay Battalion (4) ihsin kum 19 mi Ko Zaw Naing Htay le kum 34 mi Ko min Zaw Aung an si. PDF-Kalay in an riahsiatnak an tarlang ih ram le miphun hrangih nunnak liamtu paralṭha an si tin cawimawinak an pe. Ramthar dinsuah a si hlanah sual rallian ralhrang pawl an do vivo ding thu an tarlang.\nHimi sun an doawknak ah mipi kilhimtu pawlin hmai an nor lawk nan ralthuam thazang an thlauaw ih hleiah Hanthawaddy lamih um ralhrang pawlin an run kahbawm ruangah mipi kilhimtu pawl cu an kirsal. Kalaymyo ramsung ah ralhrang le mipi kilhimtu PDF-Kalay hi doaw thei ringring dinhmun ih an um ruangah khuasung mipi pawl khal ralrinten um dingin theihter an si.\nPDF-Kalay Nuralṭha 9 An Kaihmi Ih Thuhla


Lamzawhnak Ih Mual Liamtu Ih Nupi In Nau A Nei Zik Thlang, A Pasal Zunngai In Aum – Meifar\nLamzawhnak Ih Mual Liamtu Ih Nupi In Nau A Nei Zik Thlang, A Pasal Zunngai In Aum\nAugust 14, 2021 admin Myanmar 0\nRam le miphun hrangah mi tampi in an nunnak an hlan zo, an tanta mi nupi/pasal, innsang pawl cu thinhar in an ṭap rero lai. An nunnak an hlan nan ram a ṭha hrih cuang lo, an tanta mi pawlin an thisen man cu alak lo ding tin an zuam rero lai.\nMarch 11 sun ah pacang Ko Chit Min Thu cu lamzawhnak ah ava tel ih ralkap pawlin a lu ah an kap ngah ih a thi. A thih ahhin a nupi naupai lai cu thla 2 a kim, a nupi le a fanu kum 2 mi a thihsan.\nAugust 11 ahkhan a thih thla 6 kimnak an tuah ih a nupi le a innsang pawl cu an ṭap rero. March 11 zing lamzawhnak ih a feh hlanah a nupi in “Tuisun cu va tel lo mai aw” tin a kham rero nan a kham thei lo.\nKo Chit Min Thu in “Ka feh tengteng a ṭul, ka feh lo asilen keimah vek minung an rak tamtuk ahcun zalennak kan ngah thei dah lo ding” a ti hnuah a feh ih ralkap pawlin an rak kap that.\nTu’ah a nupi naupai cu thla 8 a kim zo, a nau neih a cu zik thlang ih a pasal tel loin a fanu kum 2 mi le a nauthar cu a kilkhawi a ṭul. A pasal a ko rero nan kirzai a rel nawn lo. Mipi khalin an zangfak tuk ih bawmnak an pe rero lai.\nBank A Suam Tum Ih A Kut Ngan A Sia Tuk Ruangah A Hlawhsam


Elizabeth II Ih X'mas Thusim Cu 3D In Thlahsuah Ding - Chinland Today Media\nElizabeth II Ih X’mas Thusim Cu 3D In Thlahsuah Ding\nDecember 11, 2012 3:10 am·0 comments\nSiangpahrang bawinu Elizabeth II hi UK siangpahrang pawl lakah 3D thawn X’mas thusimnak nei hmaisabiktu ah a cang ding.\nKumtin X’mas ni ih a sim ṭheumi X’mas message cu tukum hrangah a tim a tuah tikah danglam hleice dingah 3D thawn zuknung a tuah ih thu a sim.\n“A sungih tel dingmi pawl cu thil picang deuh lawng an si ding. Ziangahtile santhar fimthiamnak technology neihṭhatzia pawl langternak ding ruangah a si,” ti’n Daily Mail thuthangca in a tarlang. Himi X’mas thusimnak hi X’mas ni ah thlahsuah lai ding a si.\nCumi 3D thawn tuahmi thusimnak sungah a hmaisa ah siangpahrang hmai ih performance hmuh ṭheutu Daniel Craig ih Jame Bond ih performence le, cuṭheh ah London 2012 Olympic puaipi onnak special video pawl cu langter ding a si. Christmas message thusimnak zuknung cu BSkyB in a tuahfel zo ih, a tikcu ah BBC le ITV pawlah thlah ih suah ding a si.\nSiangpahrang bawinu ih ṭongkam lakkhumnak cu Buckingham Palace siangpahrang innpi sungah Tlawngkai Ningani 7.12.12, ah an tuah zo.\nKum 86 a si zomi Queen Elizabeth II in a thusim dingmi ah amai Siangpahrang uknak Dimond Jubilee puaipi, 6.2.12, thu le Olympic puaipi, July 25- August 12, thu pawl thupi zetin a simtel ding. Queen Elizabeth II in 1952 ah a hmaisabik X’mas message thu a sim ih 1957 kum X’mas ni ah TV pawlah a thlahsuah dah.\nHimi X’mas thusimnak hi Elizabeth II ih a pu George V in 1932 kum ah a simthok ih cumi ihsin sim ringring mi ah a cang. Cumi laiah radio thawn lawng thlahsuah thei a siih Rudyard Kipling in ṭuanvo a laksak.\nEngland siangpahrang innsungsang ih channel cu 2007 ihsin thokin Youtube ah ret a si zoih, Elizabeth II in amai pumpaak Twitter account cu 2009 ah a nei zo. Prince William cun kan dungkum, Kate Middleton thawn an thitawk laiah 3D thawn thusim ding a eel dah ruangah UK siangpahrang pawl lakih a hmaisabik 3D thawn thusimtu sinak cu a co thei nawn lo.\nBritish Prime Minister Hlun Thi\nChile Ah linghnin 170 A Thleng